title: Southamptonin lentoasema

text: Lentoaseman uudelleennimeämiseksi Spitfiren suunnittelijan R. J. Mitchellin mukaan on olemassa Southamptonin kaupunginvaltuuston tukema suunnitelma.


title: Southamptonin lentoasema

text: Vuonna 2010 lentoasemalla avattiin R. J. Mitchellin mukaan nimetty "Mitchell's Kitchen & Bar"-niminen ravintola.Lentoasemalla on rautatieasema Southampton Airport Parkway. Matka Waterloon rautatieasemalle kestää 66 minuuttia. Lentoasemalta on myös yhteys Winchesteriin, Southamptoniin, Bournemouthiin, Pooleen, Dorchesterin ja Weymouthiin. Lentoasema sijaitsee moottoriteiden M3 ja M27 risteyksessä.


title: Havaijin maanjäristys 1868

text: Havaijin maanjäristys 1868 oli 77 ihmisen kuolemaan 2. huhtikuuta 1868 johtanut maanjäristys, joka on voimakkain tunnettu Havaijin historiassa. Jälkijäristysten sarja on jatkunut 140 vuoden ajan tähän päivään asti.


title: Havaijin maanjäristys 1868

text: Järistystä seurasi maanvyöry ja tsunami.


title: Nainen Berliinissä

text: Nainen Berliinissä (alkuteos: "Eine Frau in Berlin") on Marta Hillersin (1911–2001) omaelämäkerrallinen teos, joka kuvaa anonyymisti hänen kohtaloaan 20. huhtikuuta – 22. kesäkuuta 1945 Berliinissä ja hänen joutumistaan puna-armeijan väkivallan uhriksi. Teos on ilmestynyt kahtena suomennoksena: Mirja Rutasen (Gummerus 1960) ja Ilona Nykyrin (Ajatus, 2006). Se oli vuonna 2003 menestyneimpiä saksalaisia kirjoja. Teos ilmestyi jo 1954 Yhdysvalloissa Kurt Marekin (C. W. Ceram) tekemänä käännöksenä, vuonna 1955 se ilmestyi hollanniksi ja saksaksi vasta 1959. Kirja ilmestyi uudestaan 2003 Hans Magnus Enzensbergerin julkaisemassa Eichborn-Verlagin Anderen Bibliothekissä.


title: Nainen Berliinissä

text: Eräiden samoihin aikoihin ilmestyneiden teosten osoittautuminen väärennöksiksi herätti epäilyksiä myös tämän teoksen aitoudeta. Kirjasta käydyn keskustelun aikana selvisi kirjoittajan henkilöys, ja alkuperäisten päiväkirjamuistiinpanojen avulla voitiin tekstin aitous vahvistaa.


title: Nainen Berliinissä

text: Max Färberböck on ohjannut aiheesta elokuvan "Anonyma – Eine Frau in Berlin", jossa pääosaa näyttelee Nina Hoss. Elokuva tuli Saksassa ensi-iltaan lokakuussa 2008. Suomessa se on julkaistu DVD:nä nimellä "Nainen Berliinissä".


title: Eveshamin taistelu

text: Eveshamin taistelu oli niin sanotun toisen paronien sodan taistelu, joka käytiin 4. elokuuta 1265 lähellä Eveshamin kaupunkia, Worcestershiressa. Taistelussa olivat vastakkain Englannin prinssi Edvardin johtamat kuninkaalliset joukot sekä Simon de Montfortin johtamat paronilliset joukot.


title: Eveshamin taistelu

text: Taistelu päättyi prinssi Edvardin joukkojen voittoon selvästi vähälukuisemmasta vihollisesta. Simon de Montfort ja hänen poikansa Henry kuolivat taistelussa.


title: ICAHD

text: Israeli Committee Against House Demolitions eli ICAHD on kansainvälinen voittoa tavoittelematon ja puoluepoliittisesti sitoutumaton ihmisoikeusjärjestö, joka työskentelee kansainvälisen oikeuden mukaisen rauhan saavuttamiseksi Israel/Palestiinan -alueelle.


title: ICAHD

text: ICAHD:in perusti alun perin kahdeksan rauhanaktivistia, joiden joukossa oli Jeff Halper, entinen Nobelin rauhanpalkinnon ehdokas ja antropologian professori, joka toimii nykyään ICAHD:in johtajana. Muita perustajia olivat Amos Gvirtz, Rabbi Arik Ascherman, Meir Margalit, Yoav Hess ja Yael Cohen. ICAHDin päätoimisto sijaitsee Jerusealemissa, ja ICAHDin muut toimistot sijaitsevat Yhdysvalloissa, Norjassa ja Isossa-Britanniassa.


title: ICAHD

text: Järjestöä Suomessa edustaa ICAHD Finland.


title: ICAHD

text:
ICAHD Finland jakaa tietoa Suomen kytköksistä Israelin ja Palestiinan alueelle, kampanjoi kansainvälistä oikeutta vahvistavan politiikan puolesta ja tiedottaa konfliktin historiasta ja nykytilanteesta. Vuonna 2010 ICAHD Finland kampanjoi muun muassa Suomen ja Israelin käymän asekaupan jäädyttämiseksi.
Poliittisen kampanjoinnin ohella ICAHD Finlandin jäsenistö julkaisee itse tuottamaansa materiaalia, kuten artikkeleita, haastatteluja, tutkielmia ja kommentaareja, ja kääntää muilla kielillä kirjoitettuja aineistoja suomeksi.
Marraskuussa 2009 ICAHD Finland toi yhdessä Lens Politican kanssa yhdysvaltalaisen historioitsijan Norman Finkelsteinin luennoimaan Helsingin Yliopistolle sekä vieraaksi Finkelsteinista kertovan elokuvan "American Radical" ensi-iltaan.


title: Saana Hyvärinen

text:
Saana Sofia Hyvärinen (s. 20. toukokuuta 1977 Helsinki) on suomalainen freelancer-näyttelijä. Hänen läpimurtoroolinsa oli elokuvassa "Pieni pyhiinvaellus" (2000), Hyvärinen esitti elokuvassa Ritvan roolin. Roolistaan elokuvassa Saana Hyvärinen palkittiin parhaana naisnäyttelijänä Moskovassa Faces of Love -elokuvafestivaaleilla. Hän on näytellyt myös elokuvissa "Lopun alku" (2009) ja "Virginie" 2009. Hyvärinen on näytellyt myös tv-sarjoissa "Kultainen noutaja", "Lehmän vuosi" ja "Make Up". Saana Hyvärinen on valmistunut teatteritieteiden maisteriksi vuonna 2001.
Saana Hyvärinen on naimisissa näyttelijä Teemu Palosaaren kanssa ja hänellä on kolme lasta. Hänen siskonsa Niina Hyvärinen on balettitanssija.


title: Falkirkin taistelu

text: Falkirkin taistelu käytiin 22. heinäkuuta 1298 Falkirkin lähellä Skotlannissa, ja se oli merkittävimpiä taisteluja Skotlannin ensimmäisessä itsenäisyyssodassa. Taistelussa olivat vastakkain Englannin kuninkaan Edvard I:n ja skottien William Wallacen johtamat joukot. Taistelu päättyi skottien tappioon, ja vaikka sota ei siihen loppunutkaan, skottien armeija hajosi.


title: Falkirkin taistelu

text: Falkirkin lähellä käytiin myös toinen taistelu (Falkirkin toinen taistelu) vuonna 1746 Jakobiittikapinan yhteydessä.


title: Falkirkin taistelu

text: Ennen Falkirkin taistelua skotit olivat voittaneet englantilaiset Stirlingin sillan taistelussa ja sen seurauksena englantilaiset oli karkotettu Skotlannista ja Wallacen johtama skottiarmeija ryösteli nyt Northumberlandia. Kesäkuussa 1297 Wallace kuuli kuitenkin Edvard I:n olevan Yorkshiressä suuren armeijan kanssa ja hän päätti vetäytyä Skotlannin puolelle. Northumberland oli ryöstetty niin täydellisesti, ettei Wallace uskonut englantilaisten saavan huoltoa sieltä ja heidän olisi näin pakko vetäytyä. Edvard oli kuitenkin osannut arvata tämän suunnitelman. Hän olikin määrännyt laivastonsa pohjoiseen. Laivojen tarkoituksena oli kuljettaa ruokaa ja muita tarvikkeita ja täydentää armeijaa aina tarvittaessa sen kulkiessa pitkin rannikkoa.


title: Falkirkin taistelu

text: Edvard ylitti Skotlannin rajan kesäkuussa 1298 ja he olivat edenneet Edinburghiin asti kuun puoliväliin mennessä kohtaamatta skottien armeijaa. Takaiskuna tuli myrsky, joka hajotti huoltolaivaston. Yksi laivoista pääsi turvaan Leithin satamaan. Laiva sattui olemaan lastattu viinillä ja englantilaisten sotilaat pääsivät siihen käsiksi. Tuloksena oli joukkotappelu englantilaisen jalkaväen ja walesilaisten jousiampujien välillä. Edvard sai tappelut lopetettua vain vaivoin ja saman tilanteen estämiseksi hän siirtyi armeijoineen muutaman kilometrin länteen Kirklistoniin. Samaan aikaan englantilaisilta huomaamatta skottien armeija oli saapunut Falkirkiin noin viiden tunnin marssimatkan päähän. Wallace päätti johtaa miehensä marssiin yöllä ja hyökätä englantilaisia vastaan aamulla. Suunnitelmiin tuli muutos, kun kaksi skottien johtajista hylkäsi Wallacen ja loikkasi johtamineen miehineen Edvardin puolelle. Kuultuaan skottien suunnitelmasta Edvard kokosi armeijansa ja marssi Falkirkiin kohdaten skottiarmeijan, joka oli ottanut asemat mäen päältä metsän edestä.


title: Falkirkin taistelu

text: Taisteluun osallistuneiden miesten määrää kummaltakaan osapuolelta ei tiedetä tarkasti. Edvardilla oli noin 25 000 miestä hänen lähdettyään Skotlantiin kesäkuussa. Kun osan voidaan olettaa jääneen pois joukosta esimerkiksi vartioimaan valloituksia ja sairauksien takia, voidaan arvioida hänellä olleen noin 18 000 mukanaan taistelussa. Suuri osa englantilaisista oli palkkasotureita. Varustus vaihteli voimakkaasti. Aseina käytettiin keihäitä, miekkoja ja tikareita. Haarniskoja oli arviolta vain noin 3 000:lla. Englantilaisten lisäksi armeijassa oli irlantilaisia ja walesilaisia. Jälkimmäisiä oli noin 8 000 ja heillä oli aseinaan pitkäjouset. Ritareita oli noin 2 000.


title: Falkirkin taistelu

text: Skottien armeija oli aikalaislähteiden mukaan pienempi kuin englantilaisten. Heillä oli ehkäpä 14 000 miestä. Suurin osa heistä oli värvättyjä maanviljelijöitä aseinaan kilvet ja keihäät. Myös Wallacella oli jousiampujia, joita oli noin 8 000. Pitkäjousen sijaan he kuitenkin käyttivät metsästysjousia. Skoteilla oli myös pieni ratsuväki. Noin 180 haarniskoin varustettua ratsumiestä johti John Comyn.


title: Falkirkin taistelu

text: Taistelu osapuolten välillä alkoi aamulla. Edvardin tarkoituksena oli järjestää miehensä muotoihin ennen hyökkäystä, mutta hänen ratsuväkensä sotki suunnitelmat. Näitä johtanut Herefordin jaarli päätti hyökätä skottien keskustaa vastaan omapäisesti. Pehmeä maa pysäytti kuitenkin ratsuväen ja he joutuivat skottien nuolisateeseen. Skottien metsästysjouset eivät läpäisseet ritarien haarniskoja, mutta ne haavoittivat hevosia. Samanlainen ratsuväen omapäinen rynnäkkö tapahtui nyt myös englantilaisten linjojen toiselta puolelta Draytonin lordin toimesta. Herefordin jaarlikin sai koottua miehensä, ja skotteja vastaan iskettiin nyt heidän muodostelmansa molemmissa päissä. Skottien linja kuitenkin kesti. Wallacen tarkoituksena oli nyt iskeä omalla ratsuväellään, mutta ne olivatkin kadonneet taistelukentältä. Tilanteen johdosta Comyniä on syytetty petturiksi, mutta hänen syitään ei todellisuudessa tiedetä.


title: Falkirkin taistelu

text: Englantilaisten ritarit tajusivat nyt, että he eivät pääsisi pidemmälle ja he kääntyivät takaisin. Kuningas Edvard oli tällä välin määrännyt jousiampujansa asemiin ja ritarien päästyä pois tieltä ne alkoivat ampua skottien muodostelmia. Valtavan nuolisateen alla skottien muodostelmat hajosivat ja ritarit rynnäköivät uudelleen. Skotit kääntyivät pakoon ja englantilaiset lähtivät perään. Yön laskeutuessa noin kolmasosa skottien armeijasta oli tapettu. Englantilaiset menettivät 200 ritaria ensimmäisessä rynnäkössä, mutta vain vähän miehiä. Wallace pääsi juuri ja juuri pakenemaan hevosellaan.


title: Falkirkin taistelu

text: Skottien armeija lakkasi taistelun jälkeen olemasta yhtenäisenä taistelujoukkona. Skottien komentaja Wallace puolestaan menetti maineensa hävittyään taistelun ja tätä kautta hän menetti aateliston tuen. Osa hänet hylänneistä liittyi Edvardin joukkoihin ja osa jatkoi vastarintaa. Osa aatelisperheistä pyrki osallistumaan sotaan molemmilla puolilla turvatakseen suvun omistukset kun voittaja selviäisi. Wallace kokosi kuitenkin uuden joukon ja jatkoi vastarintaa. Edvard puolestaan joutui palaamaan Englantiin huolto-ongelmien takia. Hän palasi Skotlantiin vuonna 1300 mutta ei voinut pysyä siellä kuin parin viikon ajan ennen samoja ongelmia. Sota muuttuikin edestakaisin suuntautuneiksi kostoretkiksi. Päätökseen sota tuli vuonna 1305 kun Wallace petettiin ja hän joutui Edvardin vangiksi. Hänet hirtettiin petturina Lontoossa.


title: Eldar Skamo

text: Eldar Skamo (s. 12. lokakuuta 1986) on suomalainen koripalloilija, joka edustaa Korisliigassa pelaavaa Ura Basketia. Hän pelaa joukkueessaan pienen laitahyökkääjän sekä ison laitahyökkääjän pelipaikoilla.


title: Eldar Skamo

text: Ura Basketin lisäksi Skamo on edustanut miesten pääsarjatasolla, Namika Lahtea, BC Nokiaa ja Espoon Honkaa, jona aikana hän pelasi rinnakkaislisenssillä myös koripallon I-divisioonaa Tapiolan Hongan joukkueessa.


title: Eldar Skamo

text: Skamo on ollut voittamassa koripallon miesten suomenmestaruutta Hongan mukana vuosina 2007 ja 2008. Kaudella 2009–2010 hänet valittiin Korisliigan vuoden kehittyneimmäksi pelaajaksi.


title: Eldar Skamo

text: Kasvattajaseurastaan Espoo Basket Teamista Skamo siirtyi Espoon Honkaan, jossa hän pelasi aluksi juniorisarjoja siirtyen myöhemmin Hongan Korisliiga-joukkueeseen. Kausien 2004–2005 ja 2005–2006 ajalta Skamolla on jo muutama merkintä Korisliiga-ottelun kokoonpanoon, mutta käytännössä hänen tulokaskautensa liigassa oli kuitenkin vasta kausi 2006–2007, jolloin hän oli SM-kultaa voittaneen Hongan kokoonpanossa 28 runkosarjan ottelussa. Suomenmestaruutta hän oli Hongan mukana voittamassa myös kaudella 2007–2008. Skamon pistekeskiarvo 18 runkosarjan ottelussa oli 4,1 ja levypallokeskiarvo 2,8. Kausien 2006–2007 ja 2007–2008 aikana Skamo pelasi Espoon Hongan liigajoukkueen lisäksi rinnakkaislisenssillä koripallon I-divisioonaa Tapiolan Hongassa, jossa peliaikaa kertyi huomattavasti liigajoukkuetta enemmän. Kaudella 2008–2009 Skamon peliaika lisääntyi aikaisemmista kausista, mutta tehot jäivät silti edelliskausien tasolle.


title: Eldar Skamo

text: Kaudeksi 2009–2010 Skamo siirtyi Korisliigaan nousseeseen Kauhajoen Karhuun, jossa vastuuta luvattiin Hongan vuosiin nähden enemmän. Hän olikin lähes kaikissa pelaamissaan otteluissa joukkueen avauskokoonpanossa. Skamo oli joukkueen paras kotimainen pisteidentekijä 11,5 keskiarvollaan. Koripalloliiton kauden päätösgaalassa hänet valittiin Korisliigan vuoden kehittyneimmäksi pelaajaksi.


title: Eldar Skamo

text: Huhtikuussa 2010 Skamo teki vuoden jatkosopimuksen Kauhajoen Karhun kanssa. Skamo pelasi Kauhajoella heinäkuuhun 2013 saakka, jolloin siirtyi Namika Lahteen.


title: Eldar Skamo

text: Syyskuussa 2014 Skamo siirtyi I-divisioonaa pelanneen BC Nokian riveihin. Kesäkuussa 2015 hän solmi liigatasolle nousseen nokialaisseuran kanssa vuoden mittaisen jatkosopimuksen. Toukokuussa 2016 hän teki jatkosopimuksen.


title: Eldar Skamo

text: Kesäkuussa 2018 Skamo teki sopimuksen kaarinalaiseen Ura Basketiin, joka nousi kaudeksi 2018–2019 Korisliigaan.


title: C. W. Ceram

text: C. W. Ceram (oik. "Kurt Wilhelm Marek"; 20. tammikuuta 1915 Berliini, Saksa – 12. huhtikuuta 1972 Hampuri) oli saksalainen toimittaja ja kirjailija, joka on kirjoittanut suosittuja arkeologiaa käsitteleviä teoksia. Hän otti toisen maailmansodan jälkeen salanimen saadakseen etäisyyttä sodanaikaiseen työhönsä Saksan propagandan palveluksessa. Hänen nimeään kantaa tietokirjapalkinto Ceram-Preis, jonka myöntää Rheinisches Landesmuseum Bonn.


title: C. W. Ceram

text: Hänen sota-aikaisia teoksiaan ovat "Wir hielten Narvik" (1941) ja "Rote Spiegel – überall am Feind. Von den Kanonieren des Reichsmarschalls" (1943).


title: C. W. Ceram

text: Ceramin tunnetuin teos "Muinaisaarteita etsimässä" ("Götter, Gräber und Gelehrte") ilmestyi 1949, ja siinä hän kertoo arkeologian kehityksestä. Se on ilmestynyt lähes 30 kielellä yli viitenä miljoonana kappaleena, ja se on yhä saatavana.


title: C. W. Ceram

text: Kurt Marek vastasi anonyymin kirjoittajan teoksen "Nainen Berliinissä" alkuperäisestä julkaisusta Yhdysvalloissa 1954, ja monissa laitoksissa on edelleen hänen saatesanansa.


title: C. W. Ceram

text: Ceramin poika Max Marek on taidemaalari.


title: Kovelo

text: Kovelo on järvi Somerniemellä Somerolla. Se sijaitsee vedenjakajalla Karjaanjoen vesistöön kuuluvien Heinjärven ja Arimaa-järven välillä, Somerniemen Härjänojan kylässä, karun ja korkean Tammelan ylängön reunamilla.


title: Kovelo

text: Järven pinnankorkeus on 121,0 m, mikä on Someron järvistä korkein Palikaisten kylässä sijaitsevan Isolammin (129,7 m) jälkeen. Pinta-ala on 23,5 hehtaaria ja valuma-alue 195 hehtaaria. Järvi jakautuu kahteen kapean salmen yhdistämään altaaseen, joista luoteisemman suurin syvyys on noin 4 metriä ja kaakkoisemman noin 6 metriä. Järven vesi on humuspitoista, ruskeaa ja melko hapanta, mutta happamoitumista vastaan puskurikykyistä. Happitilanne järvessä on ajoittain huono, mikä vaatii hoitotoimenpiteitä.


title: Kovelo

text: Järvi kuuluu Karjaanjoen vesistöön ja laskee Vehka-Patamo-järveen, josta vedet edelleen virtaavat Myllyjärveen ja tästä Arimaajärveen. Järvellä on kuitenkin Heinlammen kautta Heinjärveen myös toinen lasku-uoma, jossa virtaa vesi vain runsaimpien sateiden aikaan. Näin järvi muodostaa ajoittaisen bifurkaation.


title: Kovelo

text: Kovelon Heinjärven puoleisessa lasku-uomassa on aiemmin ollut Tanjaksen myllyksi nimitetty jalkamylly, ja Manu Kärjen kokoaman muistitiedon mukaan lasku-uoma Vehka-Patamoon olisi Forssa-yhtiön aikoinaan kaivama, jolloin järven laskusuunta olisi muuttunut. Vuonna 1822 valmistuneessa isonjaon kartassa nähdään uomista kuitenkin vain Vehka-patamoon laskeva, mutta ei Heinlammiin johtavaa.


title: Luettelo Suomen albumilistan ykkösistä vuonna 1978

text: Tämä on luettelo Suomen albumilistan ykkösistä vuodelta 1978, joka sisältää Suomen Musiikkikauppiasliiton kerran kuussa kokoaman Mitä Suomi soittaa -listan ensimmäiselle sijalle yltäneet levyt.


text: Vuoden 1972 elokuusta vuoteen 1994 Suomen Musiikkikauppiasliitto kokosi Mitä Suomi soittaa -listan itse, koska ennen vuotta 1994 Suomessa ei ollut yhtä virallista albumilistaa.


text: Tämä lista on laadittu Timo Pennasen "Sisältää hitin" (2006) -kirjan tietojen perusteella ja lista näyttää vuoden jokaisen kuukauden myydyimmän albumin. Pennanen itse mainitsee kirjassaan, että kirjan albumilistat ennen vuotta 1994, on laadittu ottaen huomioon usea eri lista ja laskettu yhteen. Pennasen itse jälkeenpäin laatimat listat siis vastaavat joka tapauksessa äänitteiden todellista myyntiä. Toisin kuin Mitä Suomi soittaa -listalla, ei Pennanen ole kelpuuttanut eri esittäjien kokoelmia listalleen, soundtrack-äänitteet kylläkin.


title: Miami Masters

text: Miami Open on vuosittainen Miamin Key Biscaynessa, Yhdysvaltain Floridassa järjestettävä tennisturnaus. Turnaus kuuluu miesten ATP World Tour Masters 1000 -turnauksiin ja naisten -turnauksiin. Ensimmäinen turnaus pelattiin vuonna 1985. Turnauksesta piti tulla vuoden ensimmäinen suurturnaus (Australian avoimet pelattiin siihen aikaan joulukuussa). Nykyään miesten ja naisten kaksinpeli pelataan 96 pelaajan kaaviolla ja nelinpelit 32 parin kaaviolla. Turnaus kestää 12 päivää. Pois lukien Grand Slam -turnaukset, Indian Wells Masters on ainoa yhtä suuri turnaus ATP- ja WTA-kiertueilla. Turnauksen koon ja perinteet huomioiden, Miami Openia kutsutaan toisinaan viidenneksi Grand Slam -turnaukseksi.


title: Miami Masters

text: Turnauksen aikaisempia nimiä ovat olleet Sony Ericsson Open, NASDAQ-100 Open, Ericsson Open ja Lipton International Players Championships.


title: Ildefons Cerdà

text: Ildefons Cerdà i Sunyer (23. joulukuuta 1815 - 21. elokuuta 1876) oli katalonialainen kaavoituksen ja kaupunkisuunnittelun uranuurtaja. Hänet tunnetaan Barcelonan laajennukseksi rakennetun Eixamplen alueen ruutukaavan suunnittelijana.


title: Ildefons Cerdà

text: Cerdà sai vuonna 1856 Barcelonan kaupunginhallitukselta toimeksiannon Barcelonaa ympäröivien tasankojen topografisen kartan laatimiseksi. Samalla hän alkoi suunnitella tapoja, joilla ahtaaksi käynyttä keskiaikaista kaupunkia voitaisiin tehokkaasti laajentaa. Cerdà ei löytänyt 1800-luvun puolivälissä sopivaa aineistoa suunnittelutyön pohjaksi, joten hän päätti suunnitella kaavan alusta lähtien itse. Kaava perustui kulmistaan viistetyistä neliöistä koostuviin kortteleihin sekä pitkiin ja leveisiin katuihin, joille pääsi runsaasti auringonvaloa ja joille mahtuivat niin jalankulkijat, hevosvaunut kuin hevosvetoiset raitiovaunutkin.


title: Ildefons Cerdà

text: Ajatus loogisen verkostomaisesta, vehreästä ja valoisasta kaupunkirakenteesta oli 1800-luvulla aikaansa edellä. Koska alue rakennettiin käytännössä puhtaalta pöydältä, päästiin myös esimerkiksi viemäröintiä ja muita järjestelmiä rakentaessa käyttämään viimeisintä teknologiaa. Cerdàn suunnitelmat toteutuivat suurilta osin, mutta tilanpuutteen vuoksi rakennuksista tehtiin lopulta suunniteltua korkeampia ja korttelien sisäpihoille kaavailluista pienistä puutarhoista luovuttiin. Peruskaava on kuitenkin edelleen nähtävissä selkeästi Eixamplen alueen katukuvassa.


title: Pekka Ryynänen (s. 1949)

text: Pekka Martti Ryynänen (s. 2. lokakuuta 1949 Helsinki) on suomalainen kuvataiteilija. Hänen vanhempansa ovat varatuomari, komentaja Bruno Ryynänen ja Jenny Ryynänen, o.s. Hirvonen. Ryynäsen puoliso on puvustomestari Raija Ryynänen, o.s. Niskala vuodesta 1970. Heillä on kaksi lasta, Josetta Saskia (s. 1971) ja Juho Ontrei (s. 1978).


title: Pekka Ryynänen (s. 1949)

text: Ryynänen on käynyt Vapaata Taidekoulua Helsingissä 1969–1975 ja debytoinut 1976 Helsingissä. Hän on osallistunut lukuisiin näyttelyihin Suomessa ja ulkomailla. Hän on toiminut opettajana Taideteollisessa korkeakoulussa 1983-1987 ja Suomen Taideakatemian koulussa 1987–1990.


title: Pekka Ryynänen (s. 1949)

text: Suomen taiteilijaseuran hallituksen jäsen hän oli 1985–1989, Helsingin taiteilijaseuran puheenjohtajana 1981–1983 ja Valtion näyttelyvaliokunnan puheenjohtajana 1986–1990. Hän on Espanjan MAC – Málagan taiteilijaseuran ja Taidemaalariliiton jäsen ja Helsingin taiteilijaseuran kunniajäsen. Hänen töitään on useissa kokoelmissa. Hän on tunnettu sekä taidemaalarina, -graafikkona että kuvanveistäjänä.


title: Pekka Ryynänen

text: Pekka Ryynänen voi tarkoittaa jotakin seuraavista henkilöistä:


title: Ryynänen

text: Ryynänen on suomalainen sukunimi, joka on muun muassa seuraavilla henkilöillä:


title: Pekka Ryynänen (s. 1932)

text: Pekka Pauli Ryynänen (s. 6. huhtikuuta 1932 Hyvinkää) on suomalainen kuvataiteilija ja akvarellisti. Hänen vanhempansa olivat eläinlääkäri Pekka Ryynänen ja Gertrud o.s. Fiedler. Hänellä on vaimonsa Irman, o.s. Lajunen, kanssa kolme lasta, Liisa (s. 1954), Pekka (s. 1962) ja Jukka (s. 1964).


title: Pekka Ryynänen (s. 1932)

text: Ryynänen on käynyt Taideteollisen oppilaitoksen koristemaalarin kurssin 1953–1956 ja suorittanut mainoshoitajan tutkinnon, MAT, markkinointi-instituutissa 1960 sekä käynyt myynti- ja markkinointisuunnittelun kurssin 1973, Commercial English-kurssin ja opiskellut markkinointi-instituutissa 1976. Hän on debytoinut kuvataiteilijana Hyvinkäällä 1957.


title: Pekka Ryynänen (s. 1932)

text: Hän on Hyvinkään Taiteilijaseuran ja Suomen Akvarellitaiteen yhdistyksen jäsen sekä Hyvinkään Taidekillan kunniajäsen. Suomen Akvarellitaiteen yhdistys ry:n hallituksen jäsen hän on ollut vuodesta 2000 lähtien. Hyvinkään Taiteilijaseuran puheenjohtajana hän oli 1969 ja Hyvinkään kaupungin kulttuurilautakunnan jäsen 1996–1997 ja 1980–1984.


title: Michael Mann (tieteilijä)

text: Michael E. Mann (s. 28. joulukuuta 1965) on yhdysvaltalainen klimatologi, joka on tullut tunnetuksi ennen kaikkea paleoklimatologisista tutkimuksistaan. Hän valmistui 1998 filosofian tohtoriksi Yalen yliopiston geologian ja geofysiikan osastolta ja on toiminut vuodesta 2009 lähtien professorina Pennsylvanian osavaltionyliopiston meteorologian osastolla.


title: Michael Mann (tieteilijä)

text: Mann on yksi ilmastonmuutokseen keskittyvän RealClimate.org-verkkosivuston perustajajäsenistä.


title: César Delgado

text: César Fabián "El Chelito" Delgado Godoy (s. 18. elokuuta 1981 Rosario, Argentiina) on argentiinalainen jalkapalloilija. Hän edustaa argentiinalaista Rosario Centralia ja on pelipaikaltaan hyökkääjä.


title: César Delgado

text: Delgado aloitti pelaajauransa kotimaansa Rosario Centralista. Vuonna 2003 hän siirtyi meksikolaiseen Cruz Azuliin, jossa hän pelasi Aperturassa 16 ottelua ja teki niissä kahdeksan maalia. Seuraavan vuoden Aperturassa hän teki kuusi maalia 15 ottelussa.


title: César Delgado

text: 8. tammikuuta 2008 Delgado siirtyi ranskalaisseura Lyoniin 11 miljoonan euron siirtokorvauksella. Hän pelasi ensimmäisen ottelunsa Ranskan pääsarjassa 20. tammikuuta 2008 Lensiä vastaan. Delgado vaihdettiin kentälle 85. peliminuutilla Mestarien liigan ottelussa 21. lokakuuta 2009 englantilaista Liverpoolia vastaan ja teki ottelun lisäajalla tärkeän 2–1-voittomaalin Lyonille. Voitto oli muutoinkin merkityksellinen, sillä Lyon voitti ensimmäistä kertaa Mestarien liigassa englantilaisseuran.


title: Grease (soundtrack)

text: Grease: The Original Soundtrack from the Motion Picture on vuonna 1978 julkaistu soundtrack-albumi "samannimiseen elokuvaan". Levyn kuuluisimpia kappaleita ovat John Travoltan ja Olivia Newton-Johnin duetoimat "You're the One That I Want" ja "Summer Nights" sekä Frankie Vallin esittämä nimikappale.


title: Grease (soundtrack)

text: Soundtrack oli suuri menestys ympäri maailmaa. Albumia myytiin yli 20 miljoonaa kappaletta ja se oli Yhdysvalloissa listaykkösenä kolme kuukautta.


title: Grease (soundtrack)

text:
A-puoli
B-puoli


title: Inna (laulaja)

text: Inna (oikealta nimeltään Elena Alexandra Apostoleanu, s. 16. lokakuuta 1986 Mangalia, Romania) on romanialainen tanssimusiikin laulaja.


title: Inna (laulaja)

text: Innan esikoisalbumi "Hot" ilmestyi vuonna 2008 ja nousi listaykköseksi useissa maissa. Inna oli ehdolla parhaan laulajan ja parhaan singlen Eska-palkinnon saajaksi Puolassa. Lisäksi hän voitti vuoden 2009 MTV Romania Music Awardseissa useita eri palkintoja.


Journal of Negative Results in Biomedicine on open access -periaatteella toimiva vertaisarvioitu tieteellinen verkkojulkaisu. Se julkaisee tutkimuksia, jotka edistävät yllättävistä, ristiriitaisista, provokatiivisista tai negatiivisista tuloksista käytyä keskustelua vallalla olevista periaatteista.


title: Wolfram Eilenberger

text: Wolfram Eilenberger (s. 1972 Freiburg im Breisgau, Saksa) on saksalainen filosofi.


title: Wolfram Eilenberger

text: Eilenberger on opiskellut filosofiaa, psykologiaa ja romanistiikkaa Heidelbergin, Turun ja Zürichin yliopistoissa. Hän väitteli tohtoriksi 2008 Zürichissä Michael Hampen ohjauksessa Mihail Bahtinin kulttuurifilosofiasta.


title: Wolfram Eilenberger

text: Eilenberger on vuodesta 1999 ollut julkisuudessa keskustelijana, muun muassa kirjoittanut kolumneja Zeitiin ja berliiniläiseen "Tagesspiegeliin". Hän on vuodesta 2003 ollut kuukausilehti Ciceron 'filosofinen kirjeenvaihtaja'.


title: Wolfram Eilenberger

text: Eilenbergerin teoksille on ominaista filosofisen näkökulman käyttö hänen käsitellessään politiikkaa, arjen kulttuuria ja urheilua. Hän on kirjoittanut lisäksi useita filosofisia tietokirjoja, joita on käännetty useille kielille.


title: Wolfram Eilenberger

text: Tammikuusta 2010 alkaen Eilenberger on työskennellyt opettajana Kanadassa Toronton yliopistossa. Hänen puolisonsa, entinen suomalainen koripalloilija Pia Päiviö opettaa yliopistossa suomen kieltä ja kirjallisuutta. Perhe asuu Berliinissä ja Torontossa. He tutustuivat vaihto-oppilaina Espanjassa, ja heillä on kaksi lasta.


title: Wolfram Eilenberger

text: Eilenberger sai 2007 DFB:n valmentajalisenssin, ja hän kuuluu saksalaisten kirjailijoiden jalkapallomaajoukkueeseen (Autonama).


title: Gerardo Martino

text: Gerardo Martino (s. 20. marraskuuta 1962) on argentiinalainen jalkapallovalmentaja ja entinen keskikenttäpelaaja.


title: Gerardo Martino

text: Martino aloitti pelaajauransa Newell’s Old Boysin keskikentällä 1980. Hän edusti seuraa vuosikymmenen loppuun voittaen Argentiinan mestaruuden 1987–1988. Vuonna 1991 Martino pelasi lyhyen aikaa espanjalaisseura CD Tenerifessä, kun palasi Old Boysiin. Toisella rupeamallaan hän kuului joukkueen avainpelaajiin mestaruusvuosina 1991 ja 1992.


title: Gerardo Martino

text: Martino siirtyi Old Boysista Club Atlético Lanúsiin 1994, mutta palasi jo seuraavana vuonna takaisin. Hän edusti urallaan vielä myös ecuadorilaista Barcelona Sporting Clubia ja chileläistä Club Deportivo O'Higginsiä, jossa lopetti pelaajauransa vuonna 1996. Argentiinan maajoukkueessa Martino pelasi urallaan kaksi maaottelua.Valmennusuransa Martino aloitti 1998 argentiinalaisen Club Atlético Almirante Brownin päävalmentajana. Hän valmensi vuosituhannen vaihteessa pienempiä argentiinalaisseuroja, kunnes siirtyi 2002 paraguaylaisen Club Libertadin peräsimeen. Hän johdatti seuran Paraguayn mestariksi Aperturassa ja Clausurassa 2002 sekä Aperturassa 2003. Hän jatkoi menestystään myös Club Cerro Porteñossa 2004 ja palasi seuraavaksi kaudeksi kotimaahansa Club Atlético Colónin peräsimeen, mutta pesti jäi varsin lyhyeksi.


title: Gerardo Martino

text: Martino palasi takaisin Club Libertadin valmentajaksi 2005 ja voitti seuraavana vuonna Aperturan. Hän jätti tehtävänsä seuran päävalmentajana joulukuussa 2006. Helmikuussa 2007 hän siirtyi Paraguayn maajoukkueen päävalmentajaksi. Ensimmäisessä arvoturnauksessaan, Copa Américassa 2007 hän johdatti Paraguayn puolivälieriin, joissa tuli murskaava 6–0-tappio Meksikolle. Martino sai kuitenkin jatkaa tehtävässään ja hänen johdollaan Paraguay sijoittui CONMEBOLin karsintalohkossa kolmanneksi selviytyen MM-kisoihin 2010. Luottamus Martinoon kannatti, sillä hänen johdollaan Paraguay voitti MM-alkulohkonsa jättämällä taakseen mm. Italian. Neljännesvälierissä Paraguay eteni jatkoon voittamalla Japanin rangaistuspotkukilpailun jälkeen. Paraguayn historian paras MM-lopputurnaus päättyi puolivälierätappioon Espanjalle 1–0. Martinon suojateilla oli kuitenkin kaikki mahdollisuudet edetä jopa neljän parhaan joukkoon, mutta kehno viimeistely ja hukattu rankkari vesittivät mitalipelihaaveet. Historiallisen puolivälieräpaikan jälkeen Martino ilmoitti jättävänsä tehtävänsä Paraguayn maajoukkueessa. Seuraavana päivänä kuitenkin uutisoitiin, ettei Martinon lähtö olekaan vielä selvä asia ja hän saattaa jatkaa päävalmentajana.


title: Gerardo Martino

text: Kesällä 2011 Martino johdatti Paraguayn Copa Américan finaaliin vaikka joukkue ei voittanut turnauksessa yhtään ottelua varsinaisella peliajalla. Loppuottelussa Paraguay hävisi Uruguaylle 3–0. Martino joutui seuraamaan loppuottelua katsomosta saatuaan toimitsijakiellon rähinästä välierässä Venezuelan valmentajien kanssa. Vaikka kakkossija oli Paraguayn paras saavutus Copassa 32 vuoteen, jätti Martino tehtävänsä turnauksen jälkeen.


title: Gerardo Martino

text: Joulukuussa 2011 Martino palasi valmennustehtäviin Newell’s Old Boysin päävalmentajana. Martinon johdolla Newell's voitti Argentiinan pääsarjan kevätmestaruuden kaudella 2012/13. Mestaruusfinaalissa joukkue hävisi Vélez Sarsfieldille 1–0. Heinäkuussa 2013 Martino siirtyi kaksivuotisella sopimuksella katalonialaisseura Barcelonan kanssa. Barcelona aloitti kautensa Martinon alaisuudessa hyvin, pelaten vain yhden tasapelin ja häviten vain kerran kauden puoleen väliin mennessä. Kauden puolivälissä Barcelona johti sarjaa tasapisteillä Atlético Madridin kanssa. Hyvä alku ei kuitenkaan riittänyt mestaruuteen ja keväällä kaikki pokaalit karkasivat Martinolta. Mestarien liigassa joukkue putosi neljännesvälierissä Atlético Madridille, Copa del Reyn finaalisa tappio tuli Real Madridille ja liigan viimeisen kierroksen 1–1 tasapeli tiesi mestaruutta Atléticolle. Kauden jälkeen seura ilmoitti, että paljon kritiikkiä kauden mittaan saanut Martino jättää seuran.


title: Gerardo Martino

text: Elokuussa 2014 Martinosta tuli tuoreen MM-hopeamitalistin, Argentiinan maajoukkueen päävalmentaja. Martinon johdolla Argentiina eteni vuoden 2015 Copa Américassa loppuotteluun, mutta hävisi mestaruuden Chilelle rangaistuspotkukilpailuissa. Vuoden 2016 Copa América Centenariossa Argentiina eteni jälleen loppuotteluun, mutta toistamiseen se taipui Chilelle rangaistuspotkuilla. Finaalitappio oli Argentiinan neljäs 2000-luvun Copa Américan finaaleissa. Turnauksen jälkeen Martino ilmoitti eroavansa tehtävistään.


title: Gerardo Martino

text: Syyskuussa 2016 Martinosta tuli MLS-seura Atlanta Unitedin päävalmentaja. Lokakuussa 2018 Martino ilmoitti jättävänsä Atlantan kauden jälkeen henkilökohtaisten syiden vuoksi. Lähtöilmoituksestaan huolimatta Martino luotsasi Atlantan MLS Cupin mestariksi, kun joukkue voitti finaalissa Portland Timbersin.


title: Koljatti

text: Koljatti on Jari Tervon politiikasta kertova satiirinen romaani, joka ilmestyi vuonna 2009. Teoksesta on julkaistu myös Veikko Honkasen lukema äänikirja.


title: Koljatti

text: Kirja kertoo kuvitteellisesta Suomen pääministeristä nimeltä Pekka Lahnanen, joka tarinan kuluessa muun muassa ehtii aiheuttaa EU-kokouksessa diplomaattisen skandaalin ja lukita myanmarilaisen naistutkimuksen professorin kellariinsa. Kirjan muut henkilöt ovat pääosin omilla nimillään esitettäviä Suomen todellisen pääministerin Matti Vanhasen toisen hallituksen jäseniä ja muita todellisia henkilöitä (kuten Javier Solana ja Vladimir Putin, joka esiintyy myös yhtenä kirjan kertojista). Fiktiivisinä esitetään pääministerin lähimmät avustajat ja perheenjäsenet (kuten kaksospojat Urho ja Kaleva) sekä pääministerin oman puolueen puoluesihteeri Pörhönen.


title: Koljatti

text: 30. syyskuuta 2010 Helsingin kaupunginteatterissa sai ensi-iltansa romaaniin perustuva samanniminen näytelmä. Näytelmässä Matti Vanhasta muistuttavaa pääministeri Pekka Lahnasta esitti Antti Virmavirta.


title: Suostuntaesitys

text: Suostuntaesitys oli Venäjän keisarin tekemä esitys Suomen eduskunnalle, jotta eduskunta myöntyisi ja säätäisi tietyksi ajaksi veron (suostuntavero). Verolla kerättiin varoja tarkoituksiin, joihin valtion vakinaiset tulot eivät riittäneet. Keisari teki esityksen varsinaisten valtiopäivien alussa ja eduskunta lähetti sen valtiovarainvaliokunnan käsittelyyn. Sieltä esitys siirtyi täysistuntoon, jossa se käsiteltiin kolmesti. Esitystä ei voitu jättää lepäämään seuraaviin valtiopäiviin. Uudesta tai lisätystä suostuntaverosta tehty ehdotus raukesi, ellei sitä kannattanut kaksi kolmasosaa annetuista äänistä. Suostuntaesitysmenettely oli voimassa vuoteen 1919 asti.


title: Mutiny Within

text: Mutiny Within on Yhdysvalloista kotoisin oleva yhtye, joka soittaa melodista death metallia. Yhtyeellä on levytyssopimus Roadrunner Recordsin kanssa ja on tähän mennessä julkaissut yhden albumin, yhtyeen itsensä mukaan nimetyn "Mutiny Within"in.


title: Mutiny Within

text: Yhtyeen basisti Andrew Jacobs perusti Children of Bodom -coveryhtyeen vuonna 2002, mutta bändi rupesi pian kuitenkin säveltämään ja soittamaan omia kappaleitaan. Yhtye kävi läpi lukuisia miehistönvaihdoksia, kunnes lopullinen kokoonpano saatiin kasaan. Yhtye kuitenkin kaipasi vielä laulajaa, ja onnekseen löysi YouTube-sivustolta Chris Clancyn lauluvideon. Clancya pyydettiin lentämään kotimaastaan Englannista koelaulutilaisuuteen. Clancy saapui paikalle ja hänet valittiin yhtyeeseen.


title: Mutiny Within

text: Clancyn liityttyä yhtyeeseen Mutiny Within sävelsi useita kappaleita ja keikkaili. Energiset live-esiintymiset herättivät levy-yhtiö Roadrunner Recordsin mielenkiinnon, ja he allekirjoittivat levytyssopimuksen. Yhtye jatkoi sävellystyötä ja rupesi työskentelemään tuottaja Jason Bielerin kanssa. Debyyttialbumin nauhoitusten aikana yhtyeen liittyi myös toinen kitaristi, Clancyn ystävä Dan Bage. Mutiny Within sai viimein kaipaamaansa julkisuutta syksyllä 2009, kun he olivat kiertueella Soulflyn, Prongin ja Cattle Decapitationin kanssa. Vuonna 2010 yhtye julkaisi ensimmäisen levynsä "Mutiny Within"in.


title: Yleismaa

text: Yleismaa on ennen isojakoa käytetty nimitys, joka tarkoitti kylän ulkopuolella sijaitsevaa asumatonta ja kenenkään valtaamatonta erämaata. Isojaoissa yleismaa joko jaettiin kylän osakkaiden kesken tai erotettiin valtiolle liikamaana.


title: Bjärköa-laki

text: Bjärköa-laki, Bjärköalaki eli Bjärkön oikeus () on Ruotsin vanhin kaupunginlaki. Se on luotu 1200-luvun lopussa tai 1300-luvun alussa, mutta sen ainoa nykypäiviin säilynyt käsikirjoitus on tehty 1340-luvulla. Bjärköalakia noudatettiin Tukholmassa ja eräissä muissa kaupungeissa. Sen syrjäytti noin vuonna 1349 syntynyt Maunu Eerikinpojan kaupunginlaki, joka oli voimassa kaikissa Ruotsin kaupungeissa. Bjärköalaki on muinaisruotsiksi "bjærkøa rætter", jonka etymologia on epävarma. Sen kantasanaksi on ehdotettu sanaa "birk" (erillään oleva tai syrjäinen alue) tai nimeä "Biærkø", joka viittaa Björkön saareen Mälaren-järvellä, jossa Birka sijaitsi.


title: Bjärköa-laki

text: Norjassa on ollut käytössä kaksi samannimistä ("bjarkø-ret") kaupunginlakia. Vanhempaa lakia käytettiin Trondheimissa ja nuorempaa, 1200-luvulta peräisin olevaa Bergenissä.


title: Tara Whitten

text: Tara Whitten (s. 13. heinäkuuta 1980 Toronto) on kanadalainen rata- ja maantiepyöräilijä sekä entinen maastohiihtäjä.


title: Tara Whitten

text: Whitten osallistui hiihdon junioreiden MM-kilpailuihin 1999 ja 2000, aikuisten MM-kilpailuihin Oberstdorfissa 2005 sekä maailmancupin osakilpailuihin vuosina 2001–2005 ilman suurta menestystä. Hän siirtyi maastohiihdosta pyöräilyyn vuonna 2008, jolloin voitti Kanadan mestaruuden pisteajossa ja takaa-ajossa. Lisäksi hän sijoittui maailmancupin osakilpailuissa Manchesterissa toiseksi takaa- ja linja-ajossa sekä Calissa kolmanneksi takaa- ja pisteajossa.


title: Tara Whitten

text: Whitten sai vuonna 2009 Pruszkówin MM-kilpailuissa hopeaa ratapyöräilyn moniottelussa, omniumissa. Kööpenhaminan maailmancup-kilpailussa hän oli takaa-ajossa toinen. Saman vuoden maantiepyöräilyn MM-kilpailuissa Mendrisiossa hän sijoittui aika-ajossa kahdeksanneksi. Pan-Amerikan-mestaruuskilpailuissa hän sai hopeaa maantieaika-ajossa ja sijoittui kuudenneksi maantieajossa. Hän voitti 2009 myös Kanadan maantieaika-ajon mestaruuden sekä Tour de Prince Edward Island -etappikilpailun ja sen aika-ajo-osuuden.


title: Tara Whitten

text: Whitten voitti Ballerupin ratapyöräilyn MM-kilpailuissa 2010 kultaa omniumissa ja pisteajossa. Pekingin maailmancupkilpailussa hän oli kolmas sekä henkilökohtaisessa että joukkuetakaa-ajossa. Maantiepyöräilyn MM-kilpailuissa Melbournessa hän sijoittui aika-ajossa seitsemänneksi. Delhin Kansainyhteisön kisoissa 2010 hän voitti maantiepyöräilyssä kultaa aika-ajossa sekä ratapyöräilyssä pronssia pisteajossa, takaa-ajossa ja joukkuesprintissä. Melbournen maailmancupissa hän voitti takaa-ajon ja oli toinen omniumissa. Hän oli omniumissa toinen myös Calin maailmancup-kilpailussa.


title: Tara Whitten

text: Whitten voitti omniumin maailmanmestaruuden Apeldoornissa 2011. Hän voitti Pekingin maailmancupkilpailussa omniumin ja oli toinen joukkuetakaa-ajossa. Hän voitti myös omniumin Kanadan-mestaruuden. Maantiepyöräilyn MM-kilpailuissa hän sijoittui aika-ajossa neljänneksi. Calin maailmancupissa hän oli omniumissa toinen.


title: Tara Whitten

text: Whitten sai Melbournen ratapyöräilyn MM-kilpailuissa 2012 pronssia joukkuetakaa-ajossa ja oli samassa lajissa toinen Lontoon maailmancupissa sekä pronssilla Lontoon olympialaisissa. Maantiellä hän voitti prologin Exergy Tour -kilpailussa. Pan-Amerikan kisoissa 2015 hän sai hopeaa maantieaika-ajossa. Hän voitti 2016 aika-ajon Kanadan-mestaruuden. Cascade Classic -kilpailussa hän voitti aika-ajona ajetun toisen etapin, viidennen etapin sekä kokonais- ja mäkikirikilpailun. Rio de Janeiron olympialaisissa hän oli maantieaika-ajossa seitsemäs.


title: Henrik Arnstad

text: John Henrik Arnstad (s. 2. toukokuuta 1967 Uppsala) on ruotsalainen toimittaja ja kirjailija. Hän on julkaissut useita Suomen historian kohutulkintoja, kuten että Mannerheim ja Hitler olisivat samasta muotista valettuja.


title: 4,4′-bis(dimetyyliamino)bentsofenoni

text: 4,4′-bis(dimetyyliamino)bentsofenoni eli Michlerin ketoni (CHNO) on bentsofenonin johdannainen. Yhdistettä käytetään väriaineiden ja polymeerien valmistuksessa. Nimen Michlerin ketoni yhdiste on saanut saksalaiselta kemistiltä Wilhelm Michleriltä, joka ensimmäisenä syntetisoi aineen.


title: 4,4′-bis(dimetyyliamino)bentsofenoni

text: 4,4′-bis(dimetyyliamino)bentsofenonia voidaan valmistaa Friedel–Crafts-reaktiolla N,N-dimetyylianiliinista käyttävällä asyloivana reagenssina fosgeenia.


title: 4,4′-bis(dimetyyliamino)bentsofenoni

text: 4,4′-bis(dimetyyliamino)bentsofenonia käytetään pääasiassa valmistettaessa väriaineita, erityisesti auramiinin johdannaisia. Näitä väriaineita käytetään paperin, tekstiilien ja nahan värjäämiseen.


title: 4,4′-bis(dimetyyliamino)bentsofenoni

text: Eräs väriaine, jonka valmistuksessa käytetään 4,4′-bis(dimetyyliamino)bentsofenonia on metyylivioletti. Heinrich Caron vuonna 1884 kehittämässä menetelmässä 4,4′-bis(dimetyyliamino)bentsofenoni kondensoituu N,N-dimetyylianiliinin kanssa fosgeenin tai fosforyylikloridin läsnä ollessa muodostaen metyyliviolettia.


title: 4,4′-bis(dimetyyliamino)bentsofenoni

text: 4,4′-bis(dimetyyliamino)bentsofenonia voidaan käyttää myös herkistäjänä fotopolymisoinnissa ja muissa valoreaktioissa. Yhdiste absorboi voimakkaasti aallonpituudeltaan 365 nm olevaa säteilyä.


title: 4,4′-bis(dimetyyliamino)bentsofenoni

text: 4,4′-bis(dimetyyliamino)bentsofenonin on todettu eläinkokeissa aiheuttavan maksasyöpää sekä koiras- että naarasrotille ja hemangiosarkoomaa koirashiirille. Yhdisteen karsinogeenisuudesta ihmisille ei ole tarkkaa tietoa.


title: Huh Jung-moo

text: Huh Jung-Moo (, s. 13. tammikuuta 1955) on korealainen jalkapallovalmentaja ja entinen keskikenttäpelaaja.


title: Huh Jung-moo

text: Huh aloitti jalkapallouransa opiskeluaikoinaan pelaamalla Yonsein yliopiston sekä Etelä-Korean armeijan joukkueessa. Vuonna 1980 hän siirtyi alankomaalaiseen PSV Eindhoveniin, jossa Huh pelasi kolmen kauden aikana 77 Eredivisie-ottelua. Kotimaassan hän edusti seuratasolla myös Hyundai Horang-ia.


title: Huh Jung-moo

text: Korean tasavallan maajoukkueessa Huh pelasi vuosina 1974–86 yhteensä 84 maaottelua tehden niissä 25 maalia. Hän oli mukana maansa joukkueessa MM-kisoissa 1986. Hän oli karsinnoissa ratkaissut maalillaan Etelä-Korean kisapaikan 32 vuoden tauon jälkeen. Aasian kisoissa Huh voitti maajoukkueen kanssa kaksi mestaruutta.Valmennusuransa Huh aloitti Korean tasavallan maajoukkueessa apuvalmentajana 1989. Ensimmäinen pesti oli kuitenkin vain vuoden mittainen ja 1991 hän siirtyi POSCO Atomsin apuvalmentajaksi. Huh työskenteli korealaisseurojen apuvalmentajana 1990-luvun alussa kunnes nousi 1993 Pohang Atomsin päävalmentajaksi. Hänen johdollaan seura sijoittui K-Leaguessa hopealle 1995. Samaan aikaan hän toimi myös maajoukkueen apuvalmentajana ja 1995 lyhyen aikaa myös päävalmentajana.


title: Huh Jung-moo

text: Vuonna 1995 Huh siirtyi Chunnam Dragonsin päävalmentajaksi ja oli jälleen mestaruushopealla. Korean cupissa tuli kuitenkin mestaruus 1997. Seuraavana vuonna Huh palasi maajoukkueen peräsimeen. Hänen pelaajavalintansa herättivät runsaasti kritiikkiä, sillä monet tähtipelaajat jäivät ulos joukkueesta. Vaikka Korean tasavalta voittikin Huhin johdolla Aasian mestaruuspronssia 2000, eivät tulokset tyydyttäneet tulevaa MM-isäntää ja Huh sai potkut vuonna 2000.


title: Huh Jung-moo

text: Tämän jälkeen Huh toimi Korean tasavallan jalkapalloliitossa teknisenä neuvonantajana ja työskenteli myös Yong-inin jalkapallokeskuksessa. Vuonna 2005 hän palasi valmennustehtäviin Chunnam Dragonsissa, jonka hän luotsasi cupin mestariksi 2006 ja 2007. Joulukuussa 2007 hän palasi Etelä-Korean maajoukkueen päävalmentajaksi. Huhuissa tehtävään oli veikattu mm. Gérard Houllieria ja Mick McCarthya. Odotukset eivät olleet kovin korkealla, mutta Huhin johdolla Korean tasavalta selvisi MM-kisoihin 2010. Marraskuussa 2009 Huh valittiin Aasian vuoden valmentajaksi hänen johdatettuaan Korean ennätykselliseen 27 peräkkäiseen voittoon.


title: Huh Jung-moo

text: MM-lopputurnauksessa Huhin suojatit voittivat avausottelun Kreikkaa vastaan 2–0, mutta hävisivät Argentiinalle rumasti 4–1. Päätöskierroksella 2–2 tasapeli Nigeriasta riitti kuitenkin takaamaan Korean tasavallalle paikan 16 parhaan joukossa toista kertaa MM-historiassa. Huhin miehistö taisteli neljännesvälierässä urhoollisesti, mutta taipui lopulta Uruguaylle 2–1. Kisojen jälkeen Huh jätti tehtävänsä ja hänen seuraajakseen palkattiin Cho Kwang-Rae.


title: Huh Jung-moo

text: Elokuussa 2010 Huh siirtyi takaisin K-Leagueen, kun hänestä tuli Incheon Unitedin päävalmentajaksi.


title: Cameroceras

text: Cameroceras oli mahdollisesti myöhäisen ordovikikauden suurin eläin. Se oli helmiveneisiin ("Nautiloidea") kuulunut nilviäinen, muinaisten ammoniittien ja nykyisten mustekalojen kaukainen sukulainen. "Cameroceras" oli oikosarvi, joka eli pitkän, suoran kuoren sisällä. Kuori oli jakautunut onteloihin, jotka eläin saattoi täyttää vedellä tai ilmalla tarpeen mukaan ja näin säädellä uintisyvyyttään. Itse eläin oli melko pieni ja eli kuoren perimmäisessä ontelossa. Suurimmat oikosarvet kuten "Cameroceras" saattoivat kasvaa yli 10 metriä pitkiksi ja niiden lonkerot lähes metrisiksi. Suuri ja raskas kuori vaikeutti uimista merkittävästi.


title: Taio Cruz

text: Taio Cruz (s. 23. huhtikuuta) on brittiläinen laulaja-lauluntekijä ja tuottaja. Hän on kirjoittanut ja tuottanut kappaleita muun muassa Britney Spearsille, Justin Timberlakelle, Justin Bieberille ja Pussycat Dollsille. Vuonna 2008 Cruz julkaisi debyyttialbuminsa nimeltään Departure. Lokakuussa 2009 hän julkaisi toisen albuminsa nimeltä Rokstarr, joka sisältää hänen menestyneimmän kappaleensa "Break Your Heart". Kappale oli ykkösenä sekä Ison-Britannian että Yhdysvaltain singlelistalla. Maaliskuussa 2010 hän julkaisi "Break Your Heart" -kappaleen debyyttisinglenään Yhdysvalloissa.


title: Taio Cruz

text: Kahden ensimmäisen albuminsa välissä ja niiden jälkeen Cruz on tehnyt kappaleita Cheryl Colelle, Keshalle, Alexandra Burkelle, Brandy Norwoodille ja Sugababesille.


title: Taio Cruz

text: Cruzin albumi Departure julkaistiin Britanniassa 17. maaliskuuta 2008. Cruz on tuottanut ja kirjoittanut albumin kappaleet itse. Menestyssinglejen johdosta levy-yhtiön pomo Simon Cowell pyysi Cruzia kirjoittamaan ja tuottamaan kappaleita Alexandra Burkelle, Leona Lewisille ja Shayne Wardille. Syksyllä 2008 Cruz lähti Philadelphiaan työskentelämään Yhdysvaltalaisen tuottajan Jim Beanzin kanssa uutta musiikkia Britney Spearsille, Brandy Norwoodille ja Justin Timberlakelle. Häntä kysyttiin myös Anastacian ja Sugababesin seuraaville albumeille.


title: Taio Cruz

text: Cruz esiintyi Tinchy Stryderin läpimurto-singlellä "Take Me Back", joka sijoittui kolmanneksi Britannian singlelistalla. Tämän jälkeen hän työskenteli toisen albuminsa kanssa, alkuperäiseltä nimeltään T.W.O. (This Way Out), mutta jonka nimeksi muutettiin Rokstarr. Albumi julkaistiin 12. lokakuuta 2009. Albumin ykkössingle "Break Your Heart" julkaistiin 14. syyskuuta 2009 ja se nousi ykkössijalle Britanniassa, jolla se pysyi kolme viikkoa ja top 10:ssä kuusi viikkoa. Cruz on tehnyt myös JLS -yhtyeen uutta vielä nimeämätöntä albumia.


title: Taio Cruz

text: 1. syyskuuta 2009 julkaistiin Rokstarr-niminen tuotesarja, jonka Cruz keksi. Sarjaan kuuluu asusteita, kuten aurinkolaseja ja vaatteita. Muusikot, kuten Fightstar, Shontelle, Keri Hilson ja Kelly Rowland ovat käyttäneet Rokstarr-vaatteita.


title: Pirkko Siitari

text: Pirkko Siitari (s. 1958) oli Nykytaiteen museo Kiasman johtaja viisivuotiskauden vuosina 2010 – 2015. Vuosina 2008–2010 hän työskenteli Kiasman kokoelmaintendenttinä.


title: Pirkko Siitari

text: Siitari on koulutukseltaan filosofian kandidaatti. Ennen Kiasmaa hän työskenneli muun muassa Keravan taidemuseon johtajana, Suomen valokuvataiteen museon näyttelypäällikkönä ja Pohjoinen valokuvakeskus ry:n toiminnanjohtajana.


title: Yleisurheilu olympialaisissa

text: Yleisurheilu on yksi olympialaisten alkuperäisistä lajeista, se on ollut olympiaohjelmassa nykyaikaisen olympiahistorian alusta alkaen. Naisten yleisurheilu tuli mukaan olympiaohjelmaan vuonna 1928. Menestynein maa olympialaisten yleisurheilussa on Yhdysvallat. Olympialaisten yleisurheilua hallinnoi kansainvälinen yleisurheiluliitto IAAF.


title: Mission Control

text: Mission Control, ent. Exposé, on macOS-käyttöjärjestelmän ominaisuus. Kun Mission Controllin aktivoi, kaikki avatut ikkunat aukeavat työpöydällä pieninä, jolloin niistä voi valita haluamansa. Menetelmä esiteltiin ensi kerran Mac OS X Pantherissa vuonna 2003, jolloin sitä kutsuttiin nimellä Exposé. Exposé sekä Spaces- ja Dashboard-ominaisuudet yhdistettiin Mission Control -ominaisuudeksi vuonna 2011.


title: Crisantemi

text: Crisantemi on Giacomo Puccinin vuonna 1890 säveltämä elegia jousikvartetille. Hän sävelsi sen oman ilmoituksensa mukaan yhdessä yössä Savoijin Amadeuksen kuoleman johdosta. Teos on yksiosainen. Puccini lainasi sitä oopperassaan "Manon Lescaut" (1893).


title: Crisantemi

text: "Crisantemi" on sovitettu jousiorkesterille; alkuperäistä versiota jousikvartetille ei juuri esitetä.


title: Under Construction (täsmennyssivu)

text: Under Construction voi viitata seuraaviin:


title: Video Phone

text: Video Phone on Beyoncén kappale, joka julkaistiin albumilla "I Am... Sasha Fierce" vuonna 2009. Kappaleesta tehtiin remix-versio, jossa Lady Gaga esiintyy Beyoncén kanssa.


title: Taitoluistelu kesäolympialaisissa 1908

text: Vuoden 1908 kesäolympialaisten taitoluistelu järjestettiin 28. – 29. lokakuuta 1908 Lontoossa. Tämä oli ensimmäinen kerta kun taitoluistelu oli mukana olympialaisten ohjelmassa. Tapahtumia olivat miesten yksin- ja muodostelmaluistelu, naisten yksinluistelu ja pariluistelu. Osallistujia oli 21 kuudesta eri maasta.


title: Juuso Akkanen

text: Juuso Akkanen (s. 22. joulukuuta 1983 Rauma) on suomalainen entinen jääkiekkopuolustaja. Hän pelasi urallaan SM-liigassa yhteensä 63 runkosarja- ja kaksi liigakarsintaottelua tehopistein 1+6=7 ja keräten yhteensä 63. Akkanen pelasi suurimman osan urastaan kuitenkin Mestiksessä. Hänestä tuli kaudella 2017–2018 sarjan kaikkien aikojen toiseksi eniten runkosarjaotteluita (500) pelannut pelaaja Aki Keinäsen jälkeen. Akkanen voitti Mestiksen mestaruuden Mikkelin Jukureissa vuosina 2013 ja 2015. Hän pelasi urallaan myös yhden kauden Itävallassa. Akkanen oli pelityyliltään puolustava puolustaja, joka osasi pelata myös melko fyysisesti. Hänellä oli myös varsin kova laukaus.


title: Juuso Akkanen

text: Akkanen on Rauman Lukon kasvatti. Hän pelasi ensimmäiset SM-liigaottelunsa kaudella 2001–2002, jolloin esiintyi yhdeksässä ottelussa ilman tehomerkintöjä. Akkanen siirtyi tammikuun 2003 lopulla Lukon A-nuorista Mestis-joukkue Uudenkaupungin Jää-Kotkiin loppukauden mittaisella sopimuksella. Jää-Kotkat putosi kauden päätteeksi kuitenkin Suomi-sarjaan.


title: Juuso Akkanen

text: Kaudeksi 2003–2004 Akkanen siirtyi try-outin kautta Itävallan Erste Bank Eishockey Ligan VEU Feldkirchiin. Kauden 2004–2005 hän pelasi Mestistä Kirkkonummen Salamoissa, mutta se päättyi tammikuussa 2005 selkävaivoihin. Selkävaivat kestivät kauden 2005–2006 alkuun asti. Akkanen aloitti tuon kauden kotikaupunkinsa Suomi-sarjajoukkue Vermuntilan Tempossa. Joulukuussa 2005 hän siirtyi Joensuun Jokipoikien testiin. Akkasen onnistunut koeaika kesti viisi ottelua ja hänet hankittiin Kajaanin Hokkiin siirtyneen Atte Vallin tilalle. Akkanen teki jatkosopimuksen Jokipoikien kanssa kaudeksi 2006–2007.


title: Juuso Akkanen

text: Kesällä 2007 Tappara testasi parin viikon ajan Akkasta sekä Riku Rahikaista, Jarno Virkkiä ja Antti Jaatista. Lopulta heistä kukaan ei saanut sopimusta Tapparaan. Akkanen palasi Jokipoikien harjoitusvahvuuteen elokuussa 2007 ja teki sopimuksen syyskuun alussa. Hän teki jatkosopimuksen taas heinäkuussa 2008. Akkanen jakoi kaudella 2008–2009 lukemalla +22 Mestiksen tehotilaston voiton KooKoon Mikko Liukkosen kanssa, joka kuitenkin palkittiin enempien tehtyjen maalien turvin tehopelaajana. Akkanen voitti päätteeksi myös Mestis-hopeaa ja valittiin sarjan toiseen tähdistökentälliseen.


title: Juuso Akkanen

text: Kaudeksi 2009–2010 Akkanen siirtyi Tampereen Ilvekseen 1+1-vuotisella sopimuksella. Kausi oli hänelle ensimmäinen kokonainen SM-liigassa. Akkanen teki runkosarjan 47 ottelussa tehot 1+5=6 ja keräsi 30 jäähyminuuttia. Hänen liigauransa avausmaali syntyi 6. lokakuuta 2009 pelatussa vierasottelussa Espoo Bluesia vastaan. Akkanen teki 4–1-tappioon päättyneen ottelun ainoan Ilves-maalin Ville Korhosen ja Mikko Kuukan syötöistä. Ilves joutui kauden päätteeksi liigakarsintoihin, jossa Ilves sai vastaansa Akkasen edellisen seuran Jokipojat. Ilves säilytti sarjapaikkansa otteluvoitoin 4–1. Akkanen ei kuitenkaan käyttänyt sopimuksessaan ollutta optiota, vaan palasi kaudeksi 2010–2011 Jokipoikiin.


title: Juuso Akkanen

text: SM-liiga tuli Akkaselle tutuksi myös kaudella 2010–2011, kun hän siirtyi syyskuussa 2010 toistaiseksi voimassa olevalla lainasopimuksella Turun Palloseuraan. Akkanen edusti puolustajapulasta kärsinyttä joukkuetta seitsemän ottelun verran ja hän teki niissä yhden syöttöpisteen. Akkanen palasi loppukaudeksi Jokipoikiin, joiden kapteenina hän toimi.


title: Juuso Akkanen

text: Toukokuussa 2011 Akkanen teki yksivuotisen sopimuksen Mikkelin Jukureiden kanssa. Hän kuului kaudella 2011–2012 joukkueen kapteenistoon. Kauden 2012–2013 päätteeksi Akkanen voitti Mestiksen mestaruuden, mutta Jukurit hävisi kuitenkin liigakarsinnat hänen ex-seuralleen Ilvekselle otteluvoitoin 4–1. Kausi 2013–2014 päättyi Mestis-hopeaan. Kaudeksi 2014–2015 Akkanen nimettiin Jukureiden kapteeniksi. Hän johdatti joukkueen kauden päätteeksi Mestiksen mestaruuteen.


title: Juuso Akkanen

text: Kaudeksi 2015–2016 Akkanen palasi Jokipoikiin. Taustalla oli myös hänen kihlattunsa opiskelupaikka Itä-Suomen yliopistossa. Akkanen työskenteli kauden ajan pelaamisen ohella myös Jokipoikien toimistolla myynti- ja markkinointitehtävissä. Hän nousi kauden aikana joukkueen kapteenistoon. Akkanen voitti kauden päätteeksi Mestis-pronssia. Hänet valittiin sarjan toiseen tähdistökentälliseen. Kaudeksi 2016–2017 Akkanen nimettiin taas Jokipoikien kapteeniksi. Hän oli kuudella osumallaan joukkueen eniten maaleja tehnyt puolustaja Joel Olkkosen kanssa.


title: Juuso Akkanen

text: Kesäkuussa 2017 Akkanen ilmoitti lopettaneensa pelaajauransa ja hänen tiedotettiin siirtyvän Jokipoikien C2-nuorten vastuuvalmentajaksi. Lokakuussa 2017 Akkanen palasi viikon mittaisella sopimuksella seuran Mestis-joukkueen paitaan, kun Jokipojat tarjosi hänelle mahdollisuuden pelata uransa 500. Mestis-ottelun. Akkasesta tuli sarjan historian toinen 500 runkosarjaottelua pelannut pelaaja Aki Keinäsen jälkeen.


title: Juuso Akkanen

text: Akkanen edusti Suomea alle 18-vuotiaiden MM-kilpailuissa vuonna 2001, jolloin hän voitti pronssia. Yhteensä Akkanen pelasi 17 poikien maaottelua.


title: Juuso Akkanen

text: Akkanen työskentelee nykyään yhteyspäällikkönä Smile Henkilöstöpalveluissa. Hän harrasti lapsena myös jalkapalloa ja kokeili myös hiihtoa.


title: Esa Silander

text: Esa Silander on suomalainen tv-toimittaja, käsikirjoittaja ja tuottaja. Hän on tehnyt lukuisia urheiluaiheisia dokumenttielokuvia ja suunnitellut televisio-ohjelmia.


title: Esa Silander

text: Silander on kirjoittanut muun muassa Yle TV2:lle tv-sarjoja "Ei vanhene koskaan", "Kadonneet" ja "Rikoksen maailma". Hän suunnitteli ja juonsi 42-osaisen "Aleksis K" -kirjallisuusohjelman Yle Teemalle.


title: Esa Silander

text: Silander on kotoisin Turusta. Hän toimi turkulaisessa "Auran Aallot" -paikallisradiossa sen perustamisesta saakka ja oli myöhemmin aseman päätoimittaja.


title: Esa Silander

text: Hän on ollut mukana kansainvälisissä televisiotuotannoissa muun muassa Ateenan 2004 ja Pekingin 2008 olympialaisissa sekä juoksulajien päävaroittajana yleisurheilun MM-kilpailuissa 2005.


title: Esa Silander

text: Kirjallisella puolella Silander on julkaissut Timo Nummelinin elämäkerran "Elämäni pelikentät" yhdessä Turkka Talosen kanssa. Vuonna 2010 ilmestyi Silanderin toimittama teos "Sivuääniä", joka sisältää mietelauseita Jari Tervon tuotannosta. Kokoelma "Asialliset" ilmestyi 2011, se sisältää aforismeja Kari Hotakainen tuotannosta. 2018 "Karhumies" - Sulo Karjalaisen tarina yhdessä Vesa Tuomisen kanssa.


title: Esa Silander

text: Silander on suunnitellut yhdessä Janne Porkan kanssa "Onnenpallo" -gameshow'n. Hän on ollut käsikirjoittajana Eränkävijät-ohjelmassa, joka palkittiin parhaan tv-ohjelman Kultainen Venla-palkinnolla tammikuussa 2018.


title: Esa Silander

text: Silander oli aiemmin avioliitossa kirjailija Leena Landerin kanssa. Liitosta on kolme yhteistä lasta. Jooa, Jirka ja Jael Silander.


title: Suomirokkia 14

text: Suomirokkia 14 ("36 kuuminta kesähittiä!!") on samannimisen, Poko Rekordsin julkaiseman, kokoelmalevysarjan 14. ja viimeisin osa. Se julkaistiin 19. elokuuta 2009.


title: Cicero (lehti)

text: Cicero on saksalainen aikakauskirja, jonka aihepiirinä on politiikka. Lehti ilmestyy kerran kuussa Berliinissä, ja sitä julkaisee sveitsiläinen Ringier Publishing. Lehden päätoimittaja on Michael Naumann. Se on luokiteltu laatulehdeksi. Lehden levikki on 80 000.


title: Cicero (lehti)

text: Lehden perustaneen toimittaja Wolfram Weimerin esikuvina olivat The New Yorker ja The Atlantic Monthly. Vaikka poliittiset lehdet eivät uutismakasiini Focuksen perustamisen jälkeen ole kestäneet Saksan aikakauslehtimarkkinoilla ja yritys TransAtlantikin perustamiseksi 1980-luvulla jo kerran epäonnistui, Ciceron levikki on tavoittanut 80 000 kappaleen rajan. Lehden nimi viittaa roomalaiseen kirjailijaan Marcus Tullius Ciceroon.


title: Cicero (lehti)

text: Lehden yleinen poliittinen linja on konservatiivinen, mihin sisältyy perinteinen talousliberalismi. Sananvuoron saavat usein ympäristöskeptikot ja "islamkriitikot". Lehden kirjoittajat ovat usein nimekkäitä vaikuttajia. Se käsittelee usein naisen asemaa ja provosoi keskustelua, kuten julkaistessaan unkarilaisen kirjailijan Péter Nádasin Berliinin Holocaust-muistomerkkiä koskevan arvostelun.


title: Cicero (lehti)

text: Lehden perustaja Wolfram Weimer työskenteli sen päätoimittajana tammikuun 2010 loppuun, minkä jälkeen päätoimittajajaksi tuli Zeitin toimittaja Michael Naumann. Weimer on siirtynyt 1. maaliskuuta alkaen Focus-lehden kehityspäälliköksi, ja syyskuussa 2010 hänestä tulee sen päätoimittaja.


title: Cicero (lehti)

text: Lehden toimitustilat joutuivat tarkastuksen kohteeksi vuonna 2005. Syynä oli lehdessä julkaistu artikkeli jordanialaisesta terroristista Abu Mus’ab al-Zarqawista. Artikkelissa oli siteerattu liittotasavallan poliisin luottamuksellista aineistoa. Saksan lehdistössä tapaus tunnetaan nimellä Cicero-Affäre.


title: Sam Anderson

text: Sam Anderson (s. 13. toukokuuta 1945 Wahpeton, Pohjois-Dakota, Yhdysvallat) on yhdysvaltalainen näyttelijä, joka tunnetaan parhaiten Bernard Nadlerin roolista televisiosarjassa "Lost" ja Jack Kaysonin roolista televisiosarjassa "Teho-osasto". Hän on myös esiintynyt elokuvissa "Forrest Gump" ja "La Bamba".


title: Evil Dead: Regeneration

text: Evil Dead: Regeneration on Cranky Pants Gamesin kehittämä ja THQ:n vuonna 2005 julkaisema hack and slash- ja toimintapeli Windowsille, PlayStation 2:lle, Xboxille ja matkapuhelimille.


title: Evil Dead: Regeneration

text: Peli perustuu "Evil Dead" -elokuvatrilogiaan ja asettaa pelaajan synkkiin ympäristöihin. "Regenerationin" edeltäjä on "".


title: Evil Dead: Regeneration

text: Pelaaminen koostuu enimmäkseen tappamisesta, jonka sekaan on laitettu pienien pulmien selvittämistä. Pelaaja ottaa Ash Williamsin roolin ja taistelee ”Deaditien” armeijaa vastaan. Pelaaja voi löytää erilaisia aseita, joita voi käyttää erilaisissa tilanteissa. Pelin alussa Ash saa apurikseen Samin, joka taistelee hänen kanssaan. Toisin kuin muissa peleissä, Sam kuolee koomisesti monta kertaa pelin aikana. Pelaaja voi potkaista Samin aukinaisiin oviin tai vihollisiin, jotta niiltä lähtisi päät irti. Pelaaja voi myös laittaa Samin ryömimään tunnelia pitkin katkaisimen luokse. Pelaaja saa automaattisesti loppumattomat panokset aseisiinsa ja loppumattomat bensat moottorisahaansa. Uusi elementti on ”Rage”-tila; kun pelaaja tappaa tarpeeksi vihollisia, Rage-mittari nousee. Kun mittari on täynnä tarpeeksi, Ash pääsee Rage-tilaan, jolloin hänestä tulee tavallista voimakkaampi, tuplaa Ashin tekemien vahinkojen voiman ja hän menettää energiaa vihollisten hyökkäyksistä vähemmän.


title: Evil Dead: Regeneration

text: Peli sai 6.9/10 pistettä GameSpotilta.


title: L. Scott Caldwell

text: Laverne Scott Caldwell (s. 17. huhtikuuta 1950 Chicago, Illinois, Yhdysvallat) on yhdysvaltalainen näyttelijä, joka tunnetaan muun muassa roolistaan Rose Hendersonina televisiosarjassa "Lost". Hän on myös näytellyt elokuvissa "Takaa-ajettu" (1993) ja "Mystery, Alaska" (1999) sekä televisiosarjassa "Southland".


title: Kent Manderville

text: Kent Stephen Manderville (s. 12. huhtikuuta 1971 Edmonton, Alberta, Kanada) on kanadalainen entinen jääkiekkoilija ja olympiamitalisti. Hän pelasi NHL:ssä yhteensä 646 ottelua ja teki niissä tehot 37+67=104. Jäähyminuutteja hän keräsi 348.


title: Kent Manderville

text: Manderville pelasi vuodet 1989–1991 Cornellin yliopistojoukkueessa. Hänet valittiin ECAC:n vuoden tulokkaaksi 1990. Ennen tätä Calgary Flames varasi hänet 24. pelaajana vuonna ja Manderville oli joukkueen ykkösvaraus. Manderville ei kuitenkaan ikinä pelannut Flamesissa, vaan hänet kaupattiin helmikuussa 1992 suuressa kaupassa Doug Gilmourin, Jamie Macounin, Rick Wamsleyn ja Ric Nattressin kanssa Toronto Maple Leafsiin vaihdossa Gary Leemaniin, Aleksandr Godinjukiin, Jeff Reeseen, Michel Petitiin ja Craig Berubeen. Hän pelasi loppukauden aikana 15 NHL-ottelua. Ennen Maple Leafsia Manderville pelasi Kanadan maajoukkueessa. Hän edusti samana kautena Kanadaa myös Albertvillen olympiakisoissa, joista tuli hopeaa. Manderville kaupattiin Edmonton Oilersiin vaihdossa Peter Whiteen ja vuoden neljännen kierroksen varausvuoroon joulukuussa 1995. Manderville siirtyi marraskuussa 1996 vapaana agenttina Hartford Whalersiin.


title: Kent Manderville

text: Maple Leafsissa, Oilersissa ja Whalersissä Manderville pelasi osan kausistaan myös farmin puolella, mutta hän vakiinnutti paikkansa NHL:ssä kaudella 1997–1998 Mandervillen pelatessa Carolina Hurricanesissa. Hartford Whalers vaihtoi nimensä Carolina Hurricanesiksi ja muutti Raleighiin. Manderville pelasi Hurricanesissa maaliskuuhun 2000 asti, kunnes hänet kaupattiin Philadelphia Flyersiin vaihdossa Sandy McCarthyyn. Kausi 2001–2002 jäi Mandervillellä vain 38 ottelun mittaiseksi, kun hän loukkasi nilkkansa 27. lokakuuta 2001 pelatussa ottelussa Montréal Canadiensia vastaan. Maaliskuussa 2002 hänet kaupattiin Pittsburgh Penguinsiin vaihdossa Billy Tibbettsiin.


title: Kent Manderville

text: Manderville siirtyi kaudeksi 2003–2004 Eurooppaan ja Ruotsin Elitserien-joukkue Timrå IK:n riveihin vapaana agenttina marraskuussa 2003. Hän viihtyi Timråssa kolme kautta ja oli kaudella 2005–2006 Elitserienin paras aloittaja 59,7 prosentillaan. Manderville siirtyi kaudeksi 2006–2007 jääkiekon SM-liigan Espoo Bluesiin, mutta liittyi joukkueeseen vasta lokakuussa 2006 perhesyistä. Hän teki runkosarjassa 45 ottelussa tehot 19+17=36. Manderville pelasi lähinnä joukkueen ykkösketjussa maanmiehensä, pistepörssivoittaja Martin Kariyan sekä tšekkiläisen Ladislav Kohnin kanssa. Jatkoaika.comin toimitus valitsi Mandervillen runkosarjan parhaaksi alivoimapelaajaksi sekä puolustavaksi hyökkääjäksi.


title: Kent Manderville

text: Mandervillen ura päättyi kauteen 2006–07.


title: Kent Manderville

text: Manderville pelasi talviolympialaisten 1992 lisäksi myös alle 20-vuotiaiden MM-kilpailuissa vuosina 1990 ja 1991. Hän voitti molemmista kultaa.


title: Kent Manderville

text: Uransa jälkeen Manderville alkoi lukemaan lakia. Hän analysoi myös kauden 2007–2008 Ottawa Senatorsin pelejä CHRO-TV:ssä.


title: Felix Brych

text: Felix Brych (s. 3. elokuuta 1975 München, Länsi-Saksa) on saksalainen jalkapalloerotuomari. Hän on tuominnut Saksan Bundesliigassa vuodesta 2004 lähtien. Kansainvälinen erotuomari hänestä tuli vuonna 2007.


title: Felix Brych

text: Brych on tuominnut Mestarien liigan ja Uefa-cupin otteluiden lisäksi aikuisten maaotteluita.


title: Felix Brych

text: Ammatiltaan Brych on lakimies.


title: Maija Koivusaari

text: Maija Anneli Koivusaari (myöh. Laihorinne, s. 22. toukokuuta 1941 Kannus) on entinen suomalainen pikajuoksija ja pituushyppääjä. Hän edusti Kannuksen Pilkettä ja Kannuksen Urheilijoita (jotka yhdistyivät myöhemmin Kannuksen Uraksi) sekä Kokkolan Veikkoja.


title: Maija Koivusaari

text: Maija Laihorinteen puoliso oli kansallisen tason kiekonheittäjä Lauri Laihorinne ja lanko niin ikään kiekonheittäjä Toivo Laihorinne. Pikajuoksija Helinä Marjamaa (o.s. Laihorinne) on Toivo Laihorinteen nuorin tytär.


title: Maija Koivusaari

text: Maija Koivusaari edusti Suomea Belgradin EM-kisoissa 1962, joissa hän osallistui pituushypyn karsintaan. Hän ei päässyt loppukilpailuun, vaan oli kuudestoista tuloksella 580. Maaotteluissa hän edusti Suomea 100 metrillä yhdeksän, pituushypyssä kahdeksantoista ja 4 × 100 metrin viestissä yksitoista kertaa.Hän on pituushypyssä tehnyt Suomen ennätyksen kuusi kertaa.


title: Maija Koivusaari

text: "Lähde: Tilastopaja"


title: Oberliga

text: Oberliga on saksankielinen nimitys useille Saksan tai Itä-Saksan alueen kattaville urheilusarjoille.


title: Hilkka Kivistö

text: Hilkka Helena Kivistö (s. 19. maaliskuuta 1944 Lapua) on entinen suomalainen pikajuoksija. Hän edusti Lappeenrannan Urheilu-Miehiä ja Kauhavan Wisaa.


title: Hilkka Kivistö

text: Kivistö voitti Lappeenrannassa 1962 SM-kultaa 200 metrillä ja hopeaa 400 metrillä. Turussa 1963 hän voitti toistamiseen 200 metrin Suomen mestaruuden.


title: Hilkka Kivistö

text: Hän juoksi 100 metriä parhaimmillaan aikaan 12,2 (1962), 200 metriä 25,2 (1963), 300 metriä 41,8 (1961) ja 400 metriä 57,2 (1963).


title: Mutiny Within (albumi)

text: Mutiny Within on samannimisen yhtyeen esikoisalbumi vuodelta 2010. Laulaja Chris Clancyn liityttyä yhtyeeseen Mutiny Within sävelsi 50 kappaletta, joista parhaat 11 valittiin nauhoitettavaksi levylle. Clancyn ystävä Dan Bage liittyi yhtyeeseen soittamaan kitaraa nauhoituksien aikana.


title: Ammunnan maailmancup 2010

text: Ammunnan maailmancupin 2010 järjestää Kansainvälinen Ampumaurheiluliitto (ISSF) ja siinä kilpaillaan seitsemässä osakilpailussa ja kahdessa finaalissa. Maailmancupin osakilpailun kilpailupaikkoina toimivat Acapulco, Belgrad, Dorset, Fort Benning, Lonato, Peking ja Sydney. Maailmancupin finaalit ammutaan haulikkolajeissa Istanbulissa ja pistooli- että kiväärilajeissa Münchenissä. Finaaleihin osallistumisoikeuden saavat lajin edellisen vuoden maailmancupin finaalin voittaja ja kahdeksan maailmancupin osakilpailuissa menestynyttä urheilijaa. Myös järjestäjämaalla on mahdollisuus saada edustajiaan mukaan. Maailmanmestaruuskilpailuiden mitalistit maailmancupissa ammuttavissa lajeissa saavat lisäksi osallistumisoikeuden finaaliin.


title: Ammunnan maailmancup 2010

text: Maailmancupissa syntyneet uudet ja sivuavat maailmanennätykset.


title: Tuomas Sallinen (kolmiloikkaaja)

text: Tuomas Sallinen (s. 25. elokuuta 1958 Helsinki) on entinen suomalainen yleisurheilija, jonka päälaji oli kolmiloikka. Hän edusti Riihimäen Kiskoa, Turun Rientoa ja Kosken Kaikua.


title: Tuomas Sallinen (kolmiloikkaaja)

text: SUL:n kolmiloikan lajivalmentajana Sallinen toimi vuosina 1991 - 1998. Henkilökohtaisia valmennettavia ovat olleet mm. Markku Rokala, Janne Kinnunen, Johan Meriluoto, Toni Huikuri, Teija Hannila ja Mikael Inkeroinen. Syksystä 2015 valmennuksessa on ollut Topias Koukkula ja maaliskuun alusta 2018 valmennukseen tuli myös Kristiina Mäkelä.


title: Tuomas Sallinen (kolmiloikkaaja)

text: Sallinen toimi 2012 - 2016 Suomen miesten lentopallomaajoukkueen fysiikkavalmentajana. Lentopallon seurajoukkuetasolla Sallinen on vastannut mm. Raision Loimun , LP Viesti Salon , Leka Volleyn, Perttelin Peikkojen, Salon Viestin, Piivolleyn ja Korson Vedon fysiikkavalmennuksesta.


title: Tuomas Sallinen (kolmiloikkaaja)

text: Sallinen voitti kolmiloikan Suomen-mestaruuden Turussa 1989. Hän saavutti SM-pronssia vuosina 1985, 1987 ja 1988. Sisäratojen SM-pronssia hän saavutti vuonna 1989. Korkeushypyssä hän sijoittui Kalevan kisoissa parhaimmillaan yhdeksänneksi vuonna 1983.


title: Tuomas Sallinen (kolmiloikkaaja)

text: Sallinen edusti Suomea kahdeksassa ulkoratojen ja yhdessä sisäratojen maaottelussa vuosina 1985–1992. Hänen ennätyksiään ovat 16,26 m kolmiloikassa vuodelta 1989, 216 cm korkeushypyssä vuodelta 1982 sekä 702 cm pituushypyssä vuodelta 1986.


title: Tuomas Sallinen (kolmiloikkaaja)

text: w = myötätuulitulos


title: Alex Blignaut

text: Alex Blignaut (30. marraskuuta 1932 Johannesburg – 15. tammikuuta 2001 Honeydew, Johannesburg) oli eteläafrikkalainen kilpa-autoilija ja kilpatallin omistaja, joka osallistui yhteen Formula 1 -sarjan MM-osakilpailuun kaudella 1965, Etelä Afrikan GP:hen. Hän kuitenkin vetäytyi kilpailusta, eikä osallistunut kilpailuun lainkaan. Blignaut kilpaili myös kahdessa MM-sarjan ulkopuolisessa kilpailussa, Randin GP:ssä kausina 1963–1964 ollen molemmissa 12. Blignaut kilpaili myös Etelä-Afrikan F1 mestaruussarjassa omalla Alex Blignaut Racing tiimillään 1960–1970-luvulla saavuttaen useita voittoja. Muun muassa Eddie Keizan ja Ian Scheckter kilpailivat hänen tiimissään.


title: Alex Blignaut

text: Blignaut toimi myöhemmin SAMRaC:n sihteerinä. Hän kuoli kotitilallaan vuonna 2001 saatuaan sähköiskun korjatessaan koneistoa.


title: Menato Boffa

text: Menato Boffa (4. tammikuuta 1930 Benevento, Italia – 28. syyskuuta 1996) oli italialainen Formula 1 -kuljettaja. Hän osallistui ainoastaan vuoden 1961 Italian GP:hen. Hän ei kuitenkaan saapunut paikalle eikä ollut mukana harjoituksissakaan. Hän osallistui myös neljään MM-sarjaan kuulumattomaan kilpailuun, joissa hänen parhaimmat sijoituksensa olivat viides Wienin GP:ssä ja yhdeksäs Syrakusan GP:ssä. Hän keskeytti Napolin GP:ssä ja Modenan GP:ssä hän karsiutui.


title: Menato Boffa

text: Boffa kilpaili Formula Junior -luokassa vuonna 1960.


Sahoejuuijeoksaenghwallyangsige matge meoridanjangeul haja (, ”leikatkaamme hiuksemme sosialistisen elämäntavan mukaisiksi”) oli pohjoiskorealainen viisiosainen televisiosarja, ja osa hallinnon kampanjaa, jonka tavoitteena oli vaikuttaa pohjoiskorealaisten miesten hiustyyliin. Sarjaa esitettiin Pohjois-Korean kansallisella Korean Central Television -televisiokanavalla, ja se alkoi syksyllä 2004. Sarjassa miehiä kehotettiin leikkaamaan hiuksensa 1–5 senttimetrin mittaisiksi joka viidestoista päivä, jotta se näyttäisi ”sosialistiseen elämäntapaan sopivalta”. Yli 50-vuotiaat miehet saivat kasvattaa hiuksensa korkeintaan 7 senttimetrin mittaisiksi peittääkseen kaljuutensa.


title: Sahoejuuijeoksaenghwallyangsige matge meoridanjangeul haja

text: Kampanjan mukaan pitkät hiukset ovat epähygienisiä ja porvarien suosimia. Liiallisen hiustenkasvun väitettiin myös kuluttavan ylimääräisiä ravintoaineita päästä, millä on negatiivisia vaikutuksia älykkyyden kehittymiseen. Kampanjan aikana Pjongjangissa kuvattiin myös toista ohjelmaa, jossa haastateltiin kadulla miehiä, joilla oli sopimattoman pitkä tukka. Tavallisesta käytännöstä poiketen ohjelmassa kerrottiin näiden miesten nimet ja osoitteet varoitukseksi muille kansalaisille. Tavallisesti Pohjois-Korean mediassa henkilö mainitaan nimeltä vain, jos hän on toiminut kommunistisen aatteen suhteen esimerkillisesti.


title: Nopolan koulu

text: Nopolan koulu on koulu Kyyjärvellä, ja siinä on ala- ja yläaste yhdessä. Koulussa on yli 120 oppilasta.


title: Garage punk

text: Garage punk on garage rockista ja punkista kehittynyt musiikin tyylilaji. Garage punkille ovat tyypillisiä nopea tahti ja rauhattomat kitarasoolot. Garage punk ei ole saavuttanut erityistä suosiota, mutta jotkin garage punk -yhtyeet, kuten The Hives, ovat menestyneet.


title: Ignazio Abate

text: Ignazio Abate (s. 12. marraskuuta 1986 Sant'Agata de' Goti) on italialainen jalkapalloilija. Laitapuolustajana pelaava Abate edustaa Serie A:ssa AC Milania.


title: Ignazio Abate

text: Abate aloitti jalkapalloilun junioritasolla Rescaldinassa, josta hän siirtyi vuonna 1999 AC Milanin junioreihin. Hän voitti seuran riveissä opiskelijoiden Serie A mestaruuden kaudella 2002–2003.


title: Ignazio Abate

text: Kaudella 2003–2004 Abate nousi AC Milanin edustukseen ja pelasi ensimmäisen ottelunsa 3. joulukuuta 2003 Italian cupin ottelussa Sampdoriaa vastaan. Muutamaa päivää myöhemmin 9. joulukuuta Abate pelasi myös Mestarien liigassa ensimmäistä kertaa Celta Vigoa vastaan. Hänestä tuli ottelun myötä AC Milanin nuorin Mestarien liigassa pelannut 17 vuoden ja 27 päivän iässä. Vuosia myöhemmin Bryan Cristante rikkoi Abaten ennätyksen 6. joulukuuta 2011.


title: Ignazio Abate

text: Yhden kauden jälkeen Abate siirtyi lainalle Napoliin Serie C1 tasolle kaudeksi 2004–2005. Abate kävi myös kesän ajan lainalla Sampdoriassa, jossa hän ei kuitenkaan saanut lainkaan peliaikaa. Kaudeksi 2005–2006 Abate siirtyi lainalle Piacenzaan, jossa hän pelasi kolmetoista ottelua Serie B:ssä. Abate pelasi lainalla myös kauden 2006–2007 tällä kertaa Modenassa. Hän nousi joukkueen avausmiehistöön pelattuaan 38 ottelua Serie B:ssä, joissa syntyi myös yksi maali.


title: Ignazio Abate

text: Abate siirtyi kaudeksi 2007–2008 Milanista Empoliin yhteisomistuksella. Hän pelasi ensimmäisen kautensa Serie A:ssa ja nousi joukkueessa keskikentän laidalle normaalin laitapuolustajan sijaan. Hän pelasi kauden aikana 24 ottelua Serie A:ssa ja teki ensimmäisen maalinsa sarjassa 27. huhtikuuta 2008 Genoaa vastaan. Empoli kuitenkin putosi kauden päätteeksi Serie B:hen.


title: Ignazio Abate

text: 16. kesäkuuta 2008 Milan osti Abaten takaisin, mutta myi hänet jo heinäkuussa 2008 yhteisomistuksella Torinoon. Abaten kausi ei kuitenkaan sujunut toivotulla tavalla, sillä hän loukkaantui 15. lokakuuta 2008 ottelussa Atalantaa vastaan. Hän oli sivussa kaksi kuukautta. Abate pelasi kauden aikana 25 ottelua Serie A:ssa ja onnistui kerran maalinteossa. Torino putosi kauden päätteeksi Serie B:hen.


title: Ignazio Abate

text: Abate palasi takaisin Milaniin 24. kesäkuuta 2009, jossa silloinen valmentaja Leonardo peluutti häntä omalla paikallaan laitapuolustajana. Abate nousi Milanin avaukseen Massimo Oddon ja Gianluca Zambrottan loukkaantumisten myötä. Hyvin sujuneen kauden myötä Abate allekirjoitti Milanin kanssa jatkosopimuksen kesäkuuhun 2014 saakka.


title: Ander Herrera

text: Ander Herrera Agüera (s. 14. elokuuta 1989 Bilbao, Espanja) on espanjalainen jalkapalloilija. Hän edustaa Valioliigassa pelaavaa Manchester Unitedia ja on pelipaikaltaan keskikenttäpelaaja.


title: Ander Herrera

text: Herrera on Real Zaragozan kasvatti. Hän teki ensiesiintymisensä edustusjoukkueessa kaudella 2008–2009, kun se pelasi maan toiseksi korkeimmalla sarjatasolla Segunda Divisiónissa. Hän pelasi kauden aikana 19 ottelua.


title: Ander Herrera

text: Hän pelasi ensimmäisen ottelunsa Espanjan Primera Divisiónissa 29. elokuuta 2009 Tenerifeä vastaan. Ensimmäisen pääsarjamaalinsa hän teki 6. joulukuuta 2009 ottelussa Mallorcaa vastaan. Herrera kuului joukkueen luottopelaajiin läpi kauden, jonka aikana hän pelasi lopulta 30 ottelua. Seuraavalla kaudella hän pelasi 33 pääsarjaottelua.


title: Ander Herrera

text: 7. helmikuuta 2011 Herrera teki kuusivuotisen sopimuksen Athletic Bilbaon kanssa, jonne hän siirtyi kauden 2010–2011 jälkeen. Hän pelasi tulokaskaudellaan Athleticissa 32 Primera Divisiónin ottelua. Eurooppa-liigassa hän pelasi 13 ottelua mukaan lukien tappiollinen loppuottelu Atletico Madridia vastaan. Copa del Reyssa hän pelasi kaikki yhdeksän ottelua, loppuottelussa Athletic hävisi FC Barcelonalle. Hän pelasi Espanjan pääsarjassa 29 ottelua kaudella 2012–2013 ja 33 ottelua kaudella 2013–2014.


title: Ander Herrera

text: Herrera siirtyi Manchester Unitediin 26. kesäkuuta 2014 neljän vuoden sopimuksella. Hän pelasi ensimmäisen valioliigaottelunsa Swanseaa vastaan 16. elokuuta 2014 ja teki ensimmäisen maalinsa Queens Park Rangersia vastaan vajaa kuukausi myöhemmin. Hän pelasi valioliigassa kaudella 2014–2015 kaikkiaan 26 ottelua ja seuraavalla kaudella 27. Hän pelasi kuudessa ottelussa, ei kuitenkaan finaalissa, Unitedin voittaessa FA Cupin 2015–2016. Hän debytoi samalla kaudella myös Mestarien liigassa. Syksyllä 2016 hän oli voittamassa FA Community Shieldiä.


title: Ander Herrera

text: Herrera pelasi Espanjan alle 21-vuotiaiden maajoukkueessa kaikkiaan 15 ottelua, joissa teki neljä maalia. Hän pelasi kaikissa viidessä ottelussa Espanjan voittaessa ikäluokan Euroopan-mestaruuden 2011. Alle 23-vuotiaiden maajoukkueessa hän pelasi viisi ottelua. Lontoon olympialaisissa 2012 hän pelasi alkulohkossa pudonneen Espanjan kaikki kolme ottelua.


title: Metsämiesten Säätiö

text: Metsämiesten Säätiö on 18. marraskuuta 1948 perustettu metsäalan yleishyödyllinen säätiö.


title: Metsämiesten Säätiö

text: Säätiö tukee metsäalan kehittämistä ja alalla toimivien tai siihen liittyvien henkilöiden henkistä ja aineellista hyvinvointia. Se jakaa vuosittain noin 1,5 miljoonaa euroa apurahoja tutkimukseen, koulutukseen, hyvinvointiin, viestintään ja metsäkulttuuriin. Säätiön varallisuus tulee metsä-, kiinteistö- ja finanssisijoituksista.


title: Metsämiesten Säätiö

text: Säätiön hallituksen puheenjohtajana toimii Juha Mäkinen ja toimitusjohtajana Ilari Pirttilä.


title: Metsämiesten Säätiö

text: Säätiön taustalla on talvisodan ja jatkosodan ja niiden jälkeisen ajan säännöstely ja samanaikainen metsätyön teon tarve. Korttiannokset olivat riittämättömiä metsätyötä tekeville. Kansanhuoltoministerinä toiminut V. A. Kotilainen asetti metsätyömaiden elintarvikehuoltoa varten toimikunnan, jonka työ johti Metsätyömaiden Muonitustoimiston perustamiseen marraskuussa 1940. Toiminta osoittautui tarpeelliseksi, mutta olojen kohennuttua se kävi tarpeettomaksi ja elokuussa 1948 toimisto esitettiin lakkautettavaksi.


title: Metsämiesten Säätiö

text: Elintarvikkeiden toimitusmaksuista karttuneen varallisuuden palautus noin puolelletoista tuhannelle asiakkaalle olisi ollut vaikeaa. Varoja oli yhteensä 42 203 395 markkaa eli nykyrahassa yli miljoonaa euroa eikä niitä haluttu siirtää myöskään valtion kassaan. Siksi päätettiin perustaa yleishyödyllinen metsäalaa palveleva säätiö. Sen ensimmäinen puheenjohtaja aina vuoteen 1958 asti oli lakkautetun muonitustoimiston puheenjohtaja metsäneuvos Eetu Anttilainen. Myös ensimmäinen asiamies oli muonitustoimiston työntekijä, metsäneuvos Toivo Koskelo.


title: Tauno Tönningin Säätiö

text: Tauno Tönningin Säätiö on rakennusneuvos Tauno Tönningin ja hänen puolisonsa Tuovin perustama säätiö.


title: Tauno Tönningin Säätiö

text: Säätiö perustettiin 24. toukokuuta vuonna 1972. Tauno Tönningin ja hänen vaimonsa Tuovin lisäksi tuolloinen Oulun yliopiston rehtori, professori Markku Mannerkoski, maaherra Niilo Ryhtä ja Oulun Osuuspankin toimitusjohtaja Paavo Saari muodostivat säätiön ensimmäisen hallituksen. Säätiön tarkoitukseksi kirjattiin teknistieteellisen ja muun taloudelliseen kasvuun tähtäävän tieteellisen tutkimustoiminnan tukeminen. Säätiön alkupääoma oli vain 30 000 markkaa, mutta jo ensimmäisen vuoden aikana se vastaanotti yli 900 000 markan lahjoitukset. Tönningin yhtenä tavoitteena oli hankkia 1000 hehtaaria metsää, ja yksityisesti hankkimansa metsät hän lahjoitti säätiölle. Tauno Tönning menehtyi 10. lokakuuta 1985 sairauskohtaukseen Korpilahdella juuri säätiön metsäasioita käsitelleessä kokouksessa.


title: Tauno Tönningin Säätiö

text: Vuoden 2001 päättyessä eli säätiön 30. toimintavuonna sen taseen loppusumma oli 36,7 miljoonaa markkaa eli 6,17 miljoonaa euroa. Säätiön ensimmäisten 20 vuoden aikana eli vuosina 1972-92 myönnettiin 490 apurahana yhteensä 813 300 euroa. Seuraavien kymmenen vuoden aikana apurahoja myönnettiin 417 hakijalle 1,5 miljoonaa euroa. Säätiö on myös jakanut palkintoja tunnustuksena erityisen huomattavasta työstä, jota on tehty säätiön tukemilla aloilla Pohjois-Suomen kehittämisen hyväksi, mm. professori Matti Otalalle hänen ansioistaan elektroniikka-alan alan tutkimuksen ja tuotannon käynnistämisessä ja kasvussa Pohjois-Suomessa.


title: Tauno Tönningin Säätiö

text: Vaikka taiteen tukeminen ei varsinaisesti kuulu säätiön toimintaan, se hankki 1982 Lontoosta Stradivariuksen oppilaan Alessandro Gaglianon vuonna 1704 rakentaman antiikkiviulun. Se luovutetaan määrävuosiksi lahjakkaalle, taitonsa jo osoittaneelle pohjoissuomalaiselle viulistille. Ensimmäinen viulun haltija oli Päivyt Rajamäki.


title: Tauno Tönningin Säätiö

text: Säätiö on lisäksi harjoittanut pienimuotoista kustannustoimintaa. Rakennusneuvos Tönning kirjoitti itse muistelmateokset "Ollutta ja mennyttä" sekä "Herrojen kanssa marjassa", samoin kuin elämäkerrallisen pakinateoksen "Hasardin päiväkirja". Säätiön 30. toimintavuonna ilmestyi Esko Vesalan kirjoittama Pyykön tilahistoria. Utajärven kunnan Niskan kylässä sijaitseva ja säätiön omistuksessa oleva Pyykkö on yksi Oulujoen yläjuoksun vanhimmista tiloista.


title: There's plenty of room at the bottom

text: ”There’s plenty of room at the bottom” (vapaasti suomennettuna ”pohjalla on tilaa yllin kyllin”) on fyysikko Richard Feynmanin vuonna 1959 pitämä esitelmä. Feynman piti esitelmänsä American Physical Societylle 29. joulukuuta California Institute of Technologyn yksityisessä yliopistossa Pasadenassa, Kaliforniassa. Feynman piti mahdollisuutta käsitellä yksittäisiä atomeja suoraan muita käytössä olleita tapoja parempana synteettisen kemian muotona.


title: There's plenty of room at the bottom

text: Yhdysvaltalaisessa matematiikkaan perustuvassa draamasarjassa "Num3rot" viitataan useasti Feynmanin pitämään esitelmään. Esimerkiksi kolmannen tuotantokauden jaksossa ”Burn Rate” teknologiakehitystä vastustava kirjepommittaja käyttää pommeissaan tunnusta "RF59", joka viittaa sanoihin "Richard Feynman 1959".


title: Jyrki boy

text: Jyrki boy on Juice Leskisen säveltämä ja sanoittama kappale vuodelta 1974. Kappaleen teksti kertoo ystävyyden särkymisestä, ja se alkaa sanoilla: "Me ennen kimpassa kuljettiin, kunnes sinä pääsit parempaan kyytiin." Laulun ”Jyrki” on yhdistetty Suosikin pitkäaikaiseen päätoimittajaan Jyrki Hämäläiseen. Leskinen itse on kuitenkin korostanut, että kappaleessa on laajempi näkökulma: ”Kyllä tommoisia Jyrkejä on joka ihmisellä.”


title: Jyrki boy

text: ”Jyrki boy” oli Coitus Int -yhtyeen toisen singlen A-puoli; B-puolella oli ”Napoleonin mopo”. Singlen kustansi levy-yhtiö Love Records, ja se äänitettiin Finnvoxin studiolla Helsingin Pitäjänmäessä. Tuottajia olivat Atte Blom ja Juice Leskinen. Kappaleen esittivät Juice Leskinen (laulu), Mikko Alatalo (taustalaulu), Pena Penninkilampi (urut ja taustalaulu), Eetu Tuominen (sähkökitara ja taustalaulu), Juuso Nordlund (basso) ja Juke Aronen (rummut ja lehmänkello). ”Jyrki boy” nousi Suomen singlelistan ykköseksi marraskuussa 1974 – yhtyeen edellisen singlen ”Marilynin” tilalle – ja pysyi ykkösenä helmikuuhun 1975.


title: Jyrki boy

text: Studiossa Leskinen lauloi kappaleen vain yhden kerran. Kun häneltä kysyttiin, haluaisiko hän kuunnella osuutensa ja mahdollisesti laulaa sen uudelleen, hän vastasi: ”Kuuntelen sen seuraavan kerran radiosta.”


title: Tatra V 799

text: Tatra V 799 oli tšekkoslovakialaisen Tatran valmistama maastoauton prototyyppi vuodelta 1937. Auto suunniteltiin Tšekkoslovakian puolustusministeriön V 750 -mallista antaman palautteen pohjalta.


title: Tatra V 799

text: Autossa oli voimanlähteenä nelisylinterinen, nelitahtinen ilmajäähdytteinen rivimoottori, joka oli varustettu kannen yläpuolisella nokka-akselilla.


title: Tatra V 799

text: Voimansiirrossa oli nelivaihteinen vaihteisto ja kaksiportainen alennusvaihde, joka tuplasi vaihteiden määrän. Sekä etu- että taka-akseli olivat vetäviä. Kantavana rakenteena oli Tatralle tunnusomaisesti keskusputkirunko.


title: Tatra V 799

text: Autossa hyödynnettiin runsaasti muiden Tatra-mallien komponentteja. Moottorissa oli käytetty T92-mallin ja akselistoissa T87-mallin osia.


title: Tatra V 799

text: V 799 suunniteltiin viidelle hengelle ja avomallisessa teräskorissa oli puinen kehikko. Ovia ei ollut. Päällä oli irrotettava kangaskatto. Sivuilla oli varapyörät, jotka oli asetettu suunnilleen etu- ja taka-akselien puoliväliin. Auto oli tarkoitettu vetämään yksiakselista V 407 -mallista perävaunua, jonka kantavuus oli 140 kg. Huippunopeus perävaunun kanssa oli 82 km/h, ilman perävaunua 90 km/h.


title: Tatra V 799

text: Prototyypeistä ensimmäinen valmistettiin Tšekkoslovakian asevoimille ja se luovutettiin vuoden 1937 loppupuoliskolla. Sen tuotantomallinimeksi tuli T79. Auto kävi läpi perinpohjaiset testit, joissa tutkittiin sen maastokelpoisuutta. Lokakuussa asevoimilta tuli tilaus 50 ajoneuvosta. Seuraavana vuonna Tšekkoslovakian sudeettialueet, mukaan lukien Tatran tehtaat Kopřivnicessa, siirtyivät kansallissosialistisen Saksan haltuun, joten tilaus peruttiin. Prototyyppi kuitenkin onnistuttiin siirtämään turvaan ennen saksalaisten saapumista. Toinen prototyyppi, joka oli tehty Romanian asevoimia varten, jäi Tatran tehtaalle.


title: Naantalin väylä

text: Naantalin väylä on Korppoon Utöstä Paraisilla Naantalin satamaan johtava meriväylä. Sen kulkusyvyys on 15,3 metriä ja se on yksi Suomen merialueen syvimmistä väylistä, sekä pisin meriväylä 120 kilometrin pituudellaan. Väylä oli vuoteen 2009 saakka kulkusyvyydeltään 13-metrinen. 13 metrin väylä valmistui vuonna 1986.


title: Naantalin väylä

text: Väylä alkaa Formansbådanin reunamerkin läheisyydestä Utön eteläpuolelta ja jatkuu 15,3 metrin väylänä Saaristomeren läpi Naantalin satamaan. Väylällä on linjoja yhteensä 19 kappaletta.


title: Naantalin väylä

text: Väylä on pääosin luontaisesti syvä, ja sitä ei tämän vuoksi ruopattu kokonaan. 120 kilometrin matkalla ruopattiin 24 kohdetta. Väylähankkeen lupaprosessi kesti kauan ja välillä ruoppaukset jouduttiin keskeyttämäänkin. Väylän viimeiset ruoppaustyöt saatiin valmiiksi Naantalin sataman edustalla joulukuussa 2009, mutta erillisen Nesteen Naantalin jalostamon edustalla sijaitsevan Motonmatalan ruoppausta jatkettiin kevääseen 2010. Ruoppaustöitä tehtiin ympäri vuorokauden.


title: Naantalin väylä

text: Uuden kulkusyvyyden käyttöönotto tarkoittaa lähinnä sitä, että Naantalin jalostamolle suuntaavat suuret öljytankkerit M/T "Mastera" ja M/T "Tempera" pystyvät hyödyntämään koko kapasiteettinsa 105 000 dwt, kun aiemmin ne joutuivat ajamaan vajaalla lastilla 80 000 dwt.


title: Steve McCurry

text: Steve McCurry (s. 24. helmikuuta 1950) on yhdysvaltalainen kuvajournalisti. McCurry on keskittynyt pitkällä urallaan Etelä- ja Kaakkois-Aasian kuvaamiseen. Hänen tunnetuin teoksensa on valokuva "Afgaanityttö" Sharbat Gulasta vuodelta 1984. Kuva julkaistiin alun perin National Geographic -aikakauslehdessä.


title: Steve McCurry

text: McCurry syntyi Philadelphiassa, Pennsylvaniassa. Hän alkoi opiskella elokuvan historiaa ja elokuvausta Pennsylvanian valtionyliopistossa vuonna 1968. McCurry teki loppututkinnon elokuvataiteista vuonna 1974. McCurry innostui valokuvaamisesta työskennellessään valokuvaajana kaksi vuotta pennsylvanialaisessa sanomalehdessä "The Daily Collegian".


title: Steve McCurry

text: McCurryn kuvajournalistin ura alkoi 1970-luvun lopulla alkaneen Afganistanin sodan reportaasista. Hän kuvasi mujahideen-sissien joukoissa neuvostoliittolaisten tunkeutumista maahan. Hän voitti reportaasista kultamitalin sotavalokuvaaja Robert Capan nimeä kantavassa valokuvauskilpailussa sarjassa "Best Photographic Reporting from Abroad".


title: Steve McCurry

text: Afganistanin sodan jälkeen McCurry jatkoi konfliktien kuvaamista. Hän kuvasi muun muassa Irakin–Iranin sotaa, Libanonin sisällissotaa, Kambodžan sisällissotaa, Persianlahden sotaa ja nykyistä Afganistanin sotaa. McCurryn töitä on julkaistu lehdissä maailmanlaajuisesti ja hän toimittaa säännöllisesti kuvia "National Geographic" -aikakauslehdelle. McCurry on ollut Magnum Photos -kuvatoimiston jäsen vuodesta 1986 lähtien. McCurry on voittanut useita merkittäviä palkintoja, muun muassa neljä ensimmäistä palkintoa World Press Photo -kilpailussa.


title: Steve McCurry

text: McCurry sai käyttöönsä viimeisen Kodakin valmistaman Kodachrome 64 filmirullan. Hän teki kesällä 2010 kuusiviikkoisen matkan, jolla hän otti kuvia, joissa tiivistyy hänen uransa. Rullan 36 kuvasta pari valottui. National Geographic -televisiokanava on tehnyt matkasta vuonna 2011 valmistuneen dokumentin.


title: Steve McCurry

text: McCurryn valokuvista koottu laaja näyttely oli esillä Helsingin Taidehallissa kesällä 2013.


title: Ruskomäntypistiäinen

text: Ruskomäntypistiäinen ("Neodiprion sertifer") on keskikokoinen, ruskea pistiäislaji ja huomattava metsätalouden tuholainen. Mäntypistiäistoukat aiheuttivat huomattavia vahinkoja kesällä 2009 ja vahinkojen odotetaan jatkuvan vuonna 2010.


title: Ruskomäntypistiäinen

text: Ruskomäntypistiäisen sukupuolet ovat huomattavan erinäköisiä. Naaras on kellanruskea, 7–10 mm pitkä pistiäinen jolla on mustat tuntosarvet. Koirasyksilöt ovat mustankiiltäviä ja niiden raajat sekä takaruumiin vatsapuoli ovat ruskeat. Koiraiden tuntosarvet ovat näyttävän sulkamaiset.


title: Ruskomäntypistiäinen

text: Täysikasvuiset toukat ovat noin 25 mm pitkiä, harmaanvihreitä ja niissä on pitkittäisjuovia. Pää on musta. Elävät männyissä suurina ryhminä.


title: Ruskomäntypistiäinen

text: Euraasialainen laji, joka on levinnyt myös Pohjois-Amerikkaan. Aikuiset pistiäiset lentävät elokuusta lokakuuhun.


title: Ruskomäntypistiäinen

text: Laji viihtyy kaikenikäisissä mäntymetsissä. Pistiäisnaaras munii männynneulasten sisälle ja munintakohdassa neulasen pinnalla näkyy kellertävä laikku. Toukat kuoriutuvat touko-kesäkuun vaihteessa ja syövät männyt suurelta osin neulasettomiksi kesä-heinäkuun aikana. Mäntypistiäistoukat eivät yleensä kajoa saman kesän aikana kehittyneisiin neulasiin, minkä seurauksena toukkien valtaaman puun oksien kärkiin jää neulasia. Kuivina ja lämpiminä kesinä muodostuu massaesiintymiä ja noin 20–30 vuoden välein laji aiheuttaa erityisen suuria tuhoja. On arvioitu, että mäntypistiäinen aiheuttaa kymmenen vuoden aikana puuston kasvussa noin 40% menetykset. Noin 4% puista kuolee toukkien aiheuttaman puun kunnon heikkenemisen ja sitä seuraavien ytimennävertäjien sekä pikikärsäkkäiden hyökkäyksen seurauksena. Kotelot ovat maassa.


title: Ruskomäntypistiäinen

text: Talvehtii pääasiassa munana, mutta osa yksilöistä viettää talven kotelossa lähtien lentoon vasta seuraavana kesänä.


title: Ruskomäntypistiäinen

text: Ruskomäntypistiäisen saalistajia luonnossa ovat ainakin seuraavat: rahkakurekiitäjäinen ("Agonum ericeti"), Aranea ventricosa, metsämyyrä ("Clethrionomys glareolus"), samettimuurahainen ("Formica cinerea"), Formica exsectoides, kaljukekomuurahainen ("Formica polyctena"), Misumenops tricuspidatus, ilveshämähäkki ("Oxyopes ramosus"), Pardosa hyperborea, Pardosa sphagnicola, talitiainen ("Parus major"), hiirakkoseppä ("Prosternon tessellatum"), kosteikkosysikiitäjäinen ("Pterostichus nigrita"), idänpäästäinen ("Sorex caecutiens") ja Xysticus audax.


title: Luettelo Navarran kuninkaista

text: Tämä on luettelo Navarran kuningaskunnan hallitsijoista. Navarra tunnettiin ennen nimellä Pamplona. Pamplona oli kuningaskunnan alkuperäinen nimi, kunnes se liittoutui Aragonian kuningaskunnan kanssa (1076–1134). Alueellinen nimitys Navarra tuli käyttöön vaihtoehtoisena nimenä 900-luvun lopulla, ja nimi Pamplona säilyi hyvin 1100-luvulle saakka.


title: Luettelo Navarran kuninkaista

text: Íñiguezin hallitsijasuku perusti Pamplonan kuningaskunnan vuonna 824, kun he kapinoivat frankkien (karolingien) valtaa vastaan.


title: Luettelo Navarran kuninkaista

text: Vuonna 905 naapurivaltioiden liitto pakotti Fortún Garcésin jäämään eläkkeelle ja muuttamaan luostariin. He asettivat valtaan uuden hallitsijasuvun edustajan. Tämän suvun aikana nimi Navarra alkoi syrjäyttää nimen Pamplona.


title: Luettelo Navarran kuninkaista

text: Sancho IV:n salamurhan jälkeen hänen serkkunsa Kastilian Alfonso VI ja Aragonian Sancho Ramírez hyökkäsivät Navarraan, ja jälkimmäisestä tuli Navarran kuningas, aloittaen puolivuosisataa kestäneen Aragonian vallan.


title: Jalkapallo kesäolympialaisissa 1904

text: Jalkapallon olympiaturnaus pelattiin toista kertaa vuoden 1904 St. Louisin olympialaisissa. Jalkapallo oli mukana alun perin näytöslajina eikä mitaleita jaettu, mutta Kansainvälinen olympiakomitea muutti tapahtuman myöhemmin viralliseksi. FIFA ei laske turnausta viralliseksi, sillä turnaukseen osallistuivat seurajoukkueet.


title: Jalkapallo kesäolympialaisissa 1904

text: Turnaukseen osallistui kolme joukkuetta, joista yksi tuli Kanadasta ja kaksi Yhdysvalloista. Yhdysvaltain joukkueet olivat molemmat olympiakaupunki St. Louisin joukkueita. Turnauksen voitti kanadalaisjoukkue Galt FC.


title: Jalkapallo kesäolympialaisissa 1904

text: Galt FC Kanadasta voitti turnauksen. Yhdysvaltalaisjoukkueet jäivät taistelemaan turnauksen kakkossijasta. Turnauksen kakkossijan ratkaisemiseksi tarvittiin kaksi uusintaottelua.


title: Aavikon kukka

text: Aavikon kukka on Sherry Hormanin vuonna 2009 ohjaama elämäkertaelokuva, joka pohjautuu Waris Dirien omaelämäkerralliseen teokseen "Aavikon kukka". Elokuva kertoo Dirien tiestä köyhästä somalialaistytöstä kansainväliseksi huippumalliksi.


title: Aavikon kukka

text: Dirie pakeni kotoaan teini-ikäisenä välttääkseen pakkoavioliiton vanhan miehen kanssa. Hän asui ensin sukulaistensa luona Mogadishussa, mistä hän muutti Lontooseen äitinsä sukulaisten kotiapulaiseksi. Tämän suurlähettiläsperheen palattua takaisin Somaliaan Dirie jäi yksin Lontooseen vailla mitään omaisuutta tai edes voimassa olevaa passia. Elokuvassa kerrotaan myös siitä, kuinka Dirien sukupuolielimet silvottiin perinnäistapojen mukaan hänen ollessaan vasta lapsi, ja miten hän myöhemmin toi asian julkisuuteen. Dirie kutsuttiin YK:n hyväntahdonlähettilääksi ja hän on toiminut aktiivisesti sukupuolielinten silpomista vastaan.


title: Jalkapallo kesäolympialaisissa 1908

text: Vuoden 1908 kesäolympialaisissa pelattiin ensimmäistä kertaa jalkapallon olympiaturnaus maajoukkueiden kesken, kun vuosien 1900 ja 1904 olympialaisissa esiintyivät seurajoukkueet. Jalkapallo oli alun perin vuosien 1900 ja 1904 olympialaisissa näytöslajina, ja vuonna 1908 oli alun perin ensimmäinen virallinen jalkapallon olympiaturnaus. Kansainvälinen olympiakomitea muutti kuitenkin myöhemmin myös aiempien turnausten tulokset virallisiksi. FIFA luokittelee Lontoon vuoden 1908 olympiaturnauksen ensimmäiseksi viralliseksi turnaukseksi.


title: Jalkapallo kesäolympialaisissa 1908

text: Turnaukseen ilmoittautui kahdeksan joukkuetta, joista kuusi lopulta osallistui. Unkari ja Böömi vetäytyivät turnauksesta. Virallinen kisaraportti ilmoitti maiden poisjäännin syyksi Balkanin alueen poliittiset ongelmat. Ranska osallistui turnaukseen kahdella joukkueella.


title: Jalkapallo kesäolympialaisissa 1908

text: Turnauksen loppuottelussa kohtasivat Tanska ja Iso-Britannia, jotka etenivät loppuotteluun voittamalla alkuerien vastustajansa selvin numeroin. Suurinumeroisin voitto nähtiin välieräottelussa, jossa Tanska voitti Ranskan maalein 17–1. Tanskan Sophus Nielsen viimeisteli ottelussa 10 maalia, mikä on edelleen olympiaennätys. Tappion masentamat ranskalaiset eivät lähteneet enää pronssiotteluun, vaan paikan siinä sai puolivälierissä pudonnut Ruotsi.


title: Jalkapallo kesäolympialaisissa 1908

text: Loppuottelun voitti Iso-Britannia maalein 2–0. Alankomaat saavutti pronssia.


title: Isabella de Urgel

text: Isabella de Urgel oli Urgelin kreivin Ermengol III:n ainoa tytär. Hänen äitinsä oli Ermengol III:n ensimmäinen vaimo Adelaide. Isabella meni naimisiin vuonna 1065 Aragonian ja Navarran kuninkaan Sancho I:nin kanssa. Tämän avioliiton seurauksena Isabellasta tuli Aragonian kuningatar (kuningatarpuoliso). Pari sai yhden pojan:


title: Isabella de Urgel

text: Pari erosi vuonna 1071, ja Sancho meni uudelleen naimisiin, Felicia de Roucyn kanssa, vuonna 1076. Tästä avioliitosta syntyi kaksi poikaa, jotka olivat Pietari I:n seuraajia: Alfonso I ja Ramiro II.


title: Timo Luukkanen

text: Timo Luukkanen on suomalainen muusikko, joka on toiminut Betoniporsas-yhtyeessä.


title: Timo Luukkanen

text: Luukkanen on toiminut muun muassa Warner-Chappellin palveluksessa A&R:nä. Nykyisin hän opettaa musiikkibisnestä Tampereen ammattikorkeakoulussa Virroilla. Hän on kotoisin Heinolasta.


title: Rahalla saa (elokuva)

text: Rahalla saa on Jens Lapiduksen samannimiseen bestseller-dekkariin pohjautuva elokuva ja niin sanotun Tukholma noir -trilogian ensimmäinen osa. Elokuvan jatko-osat ovat "Rahalla saa 2" (2012) ja "Rahalla saa - Luksuselämää" (2013).


title: Viimeinen asema

text: Viimeinen asema ("The Last Station") on Michael Hoffmanin ohjaama saksalainen elämäkertaelokuva vuodelta 2009. Se kertoo Leo Tolstoista ja perustuu vuonna 1990 ilmestyneeseen Jay Parinin elämäkerralliseen romaaniin.


title: Viimeinen asema

text: Pääosissa Christopher Plummer esittää Leo Tolstoita ja Helen Mirren hänen vaimoaan Sofja Tolstajaa.


title: Viimeinen asema

text: Tv-Nytissä kolme kriitikkoa antoi elokuvalle tähtiä keskiarvolla 3,0.


title: David Clapham

text: David Clapham (18. toukokuuta 1931 Rawmarsh, Yhdistynyt kuningaskunta – 22. lokakuuta 2005) oli eteläafrikkalainen Formula 1 -kuljettaja ja moottoriurheilutoimittaja. Hän osallistui vuoden 1965 Etelä-Afrikan GP:hen, mutta vetäytyi kilpailusta eikä osallistunut lainkaan kisaviikonloppuun. Hän kilpaili myös MM-sarjaan kuulumattomassa Randin GP:ssä vuosina 1963–1964, joissa keskeytti. Clapham kilpaili myös Formula Vee, Formula Ford, Etelä-Afrikan F1- ja Saloon Cars sarjoissa.


title: David Clapham

text: Clapman kirjoitti myös kolumneja ja artikkeleita Etelä-Afrikan moottoriurheilulehteen. Hän kuoli vuonna 2005 pitkällisen sairauden uuvuttamana.


title: UCI World Ranking 2010

text: UCI World Ranking 2010 oli toinen kausi, jolloin Kansainvälisen pyöräilyliiton kehittämä maantiepyöräilyn UCI World Ranking -pisteytys oli käytössä. Rankingpisteet määräytyivät UCI ProTour -sarjan kilpailujen sekä sarjasta pois jääneiden merkittävimpien etappi- ja yhden päivän kilpailujen tulosten perusteella. Kausi alkoi Tour Down Under -etappikilpailulla tammikuussa ja päättyi Lombardian ympäriajoon lokakuussa.


title: UCI World Ranking 2010

text:
Lähde: UCI
Lähde: UCI
"Lopullinen pistetilanne"
Lähde: UCI


title: Rob Slotemaker

text: Rob ”Sloot” Slotemaker (13. kesäkuuta 1929 Batavia, Alankomaiden Itä-Intia (nyk. Jakarta, Indonesia) – 16. syyskuuta 1979 Zandvoort, Alankomaat) oli hollantilainen F1-kuljettaja, joka osallistui vuoden 1962 Hollannin GP:hen, mutta hänen autonsa ei ollut valmis kilpailuun mennessä, ja hänen paikkansa annettiin Wolfgang Seidelille. Slotemaker kuoli vuonna 1979 Circuit Park Zandvoortin radalla jouduttuaan onnettomuuteen, jossa hän mursi niskansa. Hän kuoli sairaalassa samana päivänä.


title: Puhos (Kitee)

text: Puhos on Kiteellä sijaitseva taajama. Puhoksessa sijaitsevat kunnan suurimmat teollisuuslaitokset sekä muun muassa Matkailukeskus Pajarinhovi. Puhoksen Koivikoille valtatie 6:n varteen sijoittuu Pohjois-Karjalan ammattiopiston maaseutuelinkeinojen opetusyksikkö sekä Puhoksen puutarha. Karjalan rata kulkee myös Puhoksen läpi (väliasema) – Kiteen rautatieasema on naapurikylä Tolosenmäessä.


title: Puhos (Kitee)

text: Puhoksen kautta kulkevat kunnan tärkeimmät vesi-, tie- ja raideyhteydet. Valtatie 6 (Loviisa-Kajaani) kulkee taajaman läpi. Kantatie 71 (Kitee-Kerimäki) päättyy Puhokseen, jossa se yhtyy Valtatie 6:een. Puhoksesta kulkee Kiteen keskustan kautta Tohmajärvelle seututie 486.


title: Puhos (Kitee)

text: Lähipalveluihin kuuluu muun muassa esi- ja alakoulu, lähikirjasto, lähikauppa K-Market ja kotileipomo. Matkailukeskus Pajarinhovin palvelut ovat joidenkin Puhoksen eteläisen osan asukkaiden ja erityisesti loma-asukkaiden lähipalveluita. Tapahtumista tunnetuin on Perinnepäivät, joka kokoaa kesäisin Puhoksen kartanon ja myllyn miljööseen viitisen tuhatta kävijää.